[VIDEO] Isteri menangis gara-gara suami lupa beli telur
Oleh KOSMO!

21 Februari 2023, 9:22 pm
PETALING JAYA – Seorang isteri yang sedang mengandung tidak dapat menahan kesedihan lalu menangis teresak-esak gara-gara suaminya terlupa membelikan telur sebelum beredar ke tempat kerja.
Menerusi perkongsian di Twitter isu semasa viral, memaparkan dua klip video wanita itu meluahkan perasaannya sehingga membuatkan ramai orang sebak namun menghiburkan.
Dia yang dikenali sebagai Murni Hidayah Azman Tang, 27, kini mempunyai dua orang dan sedang mengandung membuatkannya kadang-kadang berasa penat dan ingin marah serta menangis. `
“Suami saya dah pergi kerja dan pagi tadi dia dah belikan roti untuk anak-anak tapi dia lupa nak beli telur. Lepastu saya cakap dengan dia, kenapa dia tak beli telur. ‘You’ (awak) tahu tak telur tu makanan ‘I’ (saya) hari-hari. Tak baik buat saya kebulur macam ini.
“Maksudnya bila aku tak sempat nak masak tu, aku akan makan nasi dengan telur dulu petang-petang. Baru aku makan dengan lauk,” katanya sambil menangis.
Luah Murni Hidayah, meskipun suami dia meminta maaf kerana terlupa menerusi mesej pesanan khidmat ringkas (SMS), namun dia tetap berasa emosi dan marah.

“Aku cakap ‘dah lah, saya tak nak sebab, saya tak nak makan hari ini. Biar je lapar sampai balik nanti you bawak makanan untuk anak-anak’.Aku macam ‘rebel’ (merajuk) macam tu sahaja,” ujarnya.
Bagaimanapun, wanita terbabit kemudian kembali menangis tetapi kerana terharu dengan suaminya yang pulang sebentar untuk menghantar makanan dan sepapan telur.
“Jadi, tiba-tiba masa saya tengah basuh pinggan, saya dengar bunyi gate (pagar). Ingat jiran sebelah, rupa-rupanya suami saya balik bawa makanan iaitu kuetiau dan telur.
“Kau gila apa, suami saya buat ‘sales’ (jualan) dekat Taman Desa dan dia naik motosikal kawan dia. Saya jadi risau sebab bahaya dan tersentuh sangat. Sebabkan telur je, saya marah, dia sanggup balik hantar,” katanya. – KOSMO! ONLINE
— ISU SEMASA VIRAL (@isusemasaviral) February 21, 2023

Pada kawan-kawan yang bakal menamatkan zaman bujang tu sila tengok video ni dengan ucapan selamat maju jaya. Kami kaum lelaki juga untuk di sayangi bukan di lukai.
Part 2 pic.twitter.com/IjBlMLiYi7
— ISU SEMASA VIRAL (@isusemasaviral) February 21, 2023


Md. Ratul, remaja dalam kontena akhirnya pulang ke Bangladesh
Oleh AMREE AHMAD

21 Februari 2023, 8:01 pm
SEPANG – Selepas lebih sebulan masuk negara ini secara tidak sengaja dengan menaiki kapal membawa kontena, remaja Bangladesh, Md. Ratul Islam Fahim akhirnya dapat pulang ke negara asal.
Kisah dirinya yang terperangkap dalam sebuah kontena selama enam hari sebelum tiba di Pelabuhan Klang, Selangor pada 17 Januari lalu turut tular di laman-laman media sosial tempatan.
Hari ini, Menteri Dalam Negeri, Datuk Seri Saifuddin Nasution Ismail hadir bagi menyantuni Md. Ratul sendiri di Terminal 1, Lapangan Terbang Antarabangsa Kuala Lumpur (KLIA) di sini.
Dia yang kelihatan sihat turut ditemani pengasas bersama Yayasan Chow Kit, Datuk Dr. Hartini Zainuddin untuk pulang menaiki pesawat Malaysia Airlines penerbangan MH 196.
Organisasi bukan kerajaan itu yang ditubuhkan sejak 2010 lalu di bawah program khas bagi kanak-kanak kurang bernasib baik dikendalikan oleh pihak Yayasan Salam Malaysia.
Bercakap kepada pemberita, Saifuddin berkata, kes remaja berusia 16 tahun itu disahkan sebagai insiden penumpang ‘gelap’ dan tiada kaitan jenayah pemerdagangan manusia.

“Kita bersyukur satu keajaiban dia masih hidup waima terkurung beberapa hari dalam situ dan kapten kapal mengesahkan sebagai kes stowaway atau penumpang gelap,” katanya.
Justeru, beliau menggunakan peruntukan Seksyen 55 Akta Imigresen 1959 dengan diberi pengecualian mangsa dibawa ke depoh tahanan meskipun tiada dokumen perjalanan sah.
Sebaliknya beliau menyatakan bahawa Md. Ratul dilayan atas dasar kemanusiaan selaras Malaysia meratifikasi Konvensyen Hak Kanak-kanak Pertubuhan Bangsa Bersatu 1989.
Ini termasuk memberi keutamaan kepada mangsa dihantar ke Hospital Tengku Ampuan Rahimah, Klang untuk rawatan sebelum diletakkan di bawah jagaan Yayasan Chow Kit.
Dia dipantau sejak 26 Januari lalu dan Pejabat Menteri Dalam Negeri turut menguruskan dokumen perjalanan remaja itu dengan Suruhanjaya Tinggi Bangladesh di Kuala Lumpur.
Penerbangannya turut ditanggung pejabat beliau dan Md. Ratul berlepas ke Dhaka pukul 7.45 malam tadi dengan diiringi pegawai kedutaan bagi bertemu keluarganya di sana. – KOSMO! ONLINE


Dua pemimpin Bersatu didakwa atas tuduhan rasuah bernilai RM7.5 juta
Oleh Abdul Rahman Razali

21 Februari 2023, 11:51 pm
Dua pemimpin Bersatu didakwa atas tuduhan rasuah bernilai RM7.5 juta | 15 MINIT MMTV 21 FEBRUARI 2023


Lelaki warga New Zealand jatuh bangunan lari daripada imigresen
Oleh KOSMO!

21 Februari 2023, 7:50 pm
PETALING JAYA: Seorang lelaki warga New Zealand terjatuh dari tingkat 14 ke tingkat 11 sebuah bangunan di Pusat Perdagangan Phileo Damansara ketika melarikan diri daripada pihak imigresen  hari ini.
Penolong Pengarah Operasi, Jabatan Bomba dan Penyelamat Malaysia (JBPM) Selangor, Hafisham Mohd. Noor, berkata, pihaknya menerima aduan tentang kejadian itu pada pukul 3.15 petang.
“Anggota dari Balai Bomba dan Penyelamat (BBP) Damansara tiba tepat pukul 3.31 petang bersama sebuah jentera Fire Rescue Tender (FRT) dan satu Unit Bantuan Perkhidmatan Kecemasan (EMRS).
“Mangsa yang berumur 36 tahun itu mengalami kecederaan di bahagian tangan dan tulang pinggul serta diturunkan pihak bomba menggunakan pengusung.
“Selepas itu, mangsa turut diberi rawatan oleh pasukan Persatuan Bulan Sabit Merah (PBSM),” katanya dalam satu kenyataan hari ini. – KOSMO! ONLINE


Laluan simpang ke Genting Highlands ditutup esok
Oleh HARRITH HISHAM

21 Februari 2023, 7:55 pm
PETALING JAYA – Laluan simpang masuk ke Genting Highlands dari Kuala Lumpur di Kilometer 36.5 akan ditutup esok ekoran kerja-kerja pembaikan kecemasan Digi di kawasan terbabit.
Pengedali Lebuh Raya Kuala Lumpur-Karak (KLK) dan Lebuhraya Pantai Timur Fasa 1 (LPT1), ANIH Berhad berkata, laluan tersebut akan mula ditutup mulai pukul 11 pagi sehingga pukul 4 petang.
“Para pengguna yang ingin ke Genting Highlands boleh menggunakan laluan pusingan U selepas terowong Genting Sempah untuk meneruskan perjalanan ke destinasi.
“Bagaimanapun, ANIH Berhad akan membuka laluan tersebut sekiranya perlu demi memastikan kelancaran trafik,” katanya dalam kenyataan hari ini.
Peta penutupan laluan simpang ke Genting Hinghlands dari Kuala Lumpur.
Dalam pada itu, katanya, orang ramai boleh mendapatkan informasi tepat dan terkini menerusi saluran rasmi media sosial ANIH Berhad di Facebook (@Lebuhraya Pantai Timur) dan Twitter, (@LPTTrafik).
“Untuk sebarang kecemasan, sila hubungi LPT – Line di 1-700-818-700 atau LLM di 1800-88- 7752,” ujarnya. – KOSMO! ONLINE


MHL: THT garang belasah ATM 5-1
Oleh TENGKU DANISH BAHRI TENGKU YUSOFF

21 Februari 2023, 7:38 pm
KUALA TERENGGANU – Pasukan Hoki Terengganu (THT) mudah mengatasi ATM 5-1 pada aksi Liga Hoki Malaysia (MHL) di Stadium Hoki Majlis Bandaraya Kuala Terengganu (MBKT) di sini sebentar tadi.
Kemenangan bergaya itu membolehkan THT merampas takhta liga walaupun mungkin buat seketika kerana pendahulu, Maybank hanya akan beraksi menentang Nurinsafi Sporting pada sebelah malam.
THT membuka tirai jaringan melalui pukulan sudut penalti pakar flick Korea Selatan, Jang Jonghyun pada minit kelima sebelum Shahrin Izzuddin Shamsuri melebarkan kelebihan pada enam minit kemudian.
Kem tuan rumah terus ceria apabila pemain kebangsaan, Shello Silverius, berjaya memperdaya penjaga gol lawan untuk mudah menolak masuk gol ketiga THT pada minit ke-28.
Ketinggalan 0-3, ATM cuba merapatkan jurang menerusi tindakan susulan Amirul Hanis Abdul Aziz (m-37) berpunca gerakan sudut penalti namun gagal mencipta kebangkitan pelawat.
THT sebaliknya semakin garang setelah Shello menyambar hantaran Arif Syafie Ishak dari tengah padang pada minit ke-55 untuk menjadikan kedudukan selesa 4-1.

Ketua pasukan, Mohd. Fitri Saari melengkapkan kemenangan bergaya hasil pukulan kencang pada minit ke-58 sekaligus memastikan tiga mata mutlak menjadi milik THT. – KOSMO! ONLINE


Bilik paling sunyi di dunia menyeramkan
Oleh KOSMO

21 Februari 2023, 7:03 pm
WASHINGTON  –  Sebuah bilik di dalam makmal audio syarikat gergasi teknologi Microsoft, yang memegang rekod  bilik paling sunyi di dunia,  didakwa merupakan lokasi menakutkan kerana  boleh menyebabkan individu berada di dalamnya berhalusinasi, lapor laman berita Oddity Central semalam.
Ruang yang terletak di ibu pejabat Microsoft di Redmond, Washington itu diiktiraf oleh Guinness World Records pada 10 Jun 2015.
Dinilai pada bacaan bunyi -20.35 decibel A (dBA), bilik tersebut menghentikan semua bunyi dari luar, menyebabkan apa sahaja bunyi yang dihasilkan di bahagian dalam kedengaran menakutkan.
“Kebanyakan orang mendapati ketiadaan bunyi menyebabkan mereka berasa seperti pekak atau telinga mereka berdering.
“Apabila menoleh, anda boleh mendengar bunyi pergerakan itu. Anda juga boleh mendengar bunyi nafas sendiri dan ia kedengaran agak kuat,” kata  pereka bentuk bilik itu yang dinamakan anechoic Microsoft, Hundraj Gopal.
Tambah Hundraj, masa paling lama seseorang pernah duduk di dalam ruang itu adalah kira-kira 55 minit.

“Saya sedar ada sebilangan individu boleh duduk di dalam bilik itu selama 30 minit atau lebih lama namun, ramai yang tidak tahan dan mahu keluar dalam masa beberapa saat sahaja,” ujarnya.
Ruang anechoic Microsoft terdiri daripada enam lapisan konkrit dan keluli serta terletak di atas pelbagai ‘spring’ peredam getaran.
Di bahagian dalam, gentian kaca menutupi dinding dan siling untuk memecahkan bunyi sebelum ia melantun semula. Lantai bilik itu terdiri daripada kabel yang digantung dan menyerap bunyi.
Keseluruhan ruang tersebut turut terpisah daripada bangunan lain dan dunia luar  bagi mengurangkan potensi sebarang bunyi yang didengari di bahagian dalam.
Bilik itu bagaimanapun tidak dibuka kepada orang awam kerana ia digunakan oleh Microsoft untuk menguji pelbagai gajet audio seperti mikrofon, pembesar suara dan bunyi ‘klik’ beberapa peranti pengkomputeran lain. – Agensi


MAIS tunggu siasatan polis isu tipu logo
Oleh ISKANDAR SHAH MOHAMED

21 Februari 2023, 7:45 pm
SHAH ALAM – Majlis Agama Islam Selangor (MAIS) menunggu hasil siasatan polis sebelum mengambil tindakan undang-undang ke atas pihak yang memalsukan dokumen dengan menggunakan logo jabatan itu.
Pengerusinya, Tan Sri Abdul Aziz Mohd. Yusof berkata, pihaknya tampil membuat laporan polis mengenai perkara itu petang Jumaat lalu dan MAIS tidak mempunyai sebarang kaitan dengan penipuan pesanan pembelian dan invois tersebut.
“Tindakan lanjut akan diambil selepas mengenal pasti pihak yang dianggap menyamar sebagai MAIS itu,” katanya ketika ditemui pada program Hi-Tea Bersama Media dan pelancaran Kalkulator Fidyah di sini,hari ini.
Kosmo! sebelum ini melaporkan sebuah syarikat swasta menerima pesanan pembelian menggunakan surat rasmi berlogo MAIS bagi mendapatkan dana projek pembekalan bantuan bakul makanan, namun dokumen itu didapati palsu.
Abdul Aziz menegaskan pihaknya ada menerima aduan daripada sebuah syarikat yang hadir ke pejabat MAIS sebelum ini dan  pengadu berkenaan merupakan seorang usahawan wanita yang memaklumkan dirinya telah ditipu.
“Prang ramai dinasihatkan berwaspada dengan sindiket penipuan yang semakin canggih dengan pelbagai taktik. Sebarang pengesahan lanjut mengenai MAIS boleh diperoleh menerusi talian 03-55153400 atau e-mel ke [email protected],” katanya. – KOSMO! ONLINE


Awesome TV nafi ada kaitan dengan Astro, parti politik
Oleh KOSMO!

21 Februari 2023, 6:21 pm
PETALING JAYA – Pihak Awesome TV menafikan penglibatannya dan tidak mempunyai kaitan dengan pihak Astro atau mana-mana parti politik.
Awesome TV dalam satu kenyataan media berkata, kenyataan dibuat oleh Datuk Lokman Adam mengaitkan pihaknya dengan Astro dan Tun Dr. Mahathir adalah palsu dan suatu provokasi.
“Ini tidak benar sama sekali. Awesome TV tidak ada apa-apa kaitan dengan Astro atau mana-mana parti politik.
“Kita menolak sekeras kerasnya kenyataan Lokman Adam yang cuba mengaitkan berita ini dengan isu sentimen perkauman. Ini adalah suatu provokasi,” katanya hari ini.
Mengulas berkaitan berita yang disiarkan pada 15 Februari lalu, Awesome TV menjelaskan bahawa ia merupakan laporan susulan yang diketengahkan oleh portal The Edge Markets yang bertajuk ‘Reducing Government Opex Warrants a Look Into Emoluments’.
Bagaimanapun, katanya, laporan Berita 757 telah dimanipulasikan dan mendapat reaksi Menteri Komunikasi dan Digital, Fahmi Fadzil yang mengeluarkan kenyataan bahawa berita terbabit adalah laporan palsu dan fitnah.

“Pihak Berita 757 dari Awesome TV telah berjumpa Suruhanjaya Komunikasi dan Multimedia (MCMC) untuk memberi penjelasan mengenai isu yang kami percaya telah disalah tafsir.
“Keadaan menjadi rumit apabila menteri terpengaruh dengan beberapa pengamal media sosial yang tidak bertanggung jawab memanipulasikan berita tersebut,” ujarnya.
Sehubungan itu, katanya, Awesome TV mempertahankan laporan yang dibuat pada 15 Februari lalu yang tidak ada kepentingan selain daripada memainkan peranan berita yang telus dan tulus demi kepentingan negara. – KOSMO! ONLINE


Terkejut 4 ekor babi tidur nyenyak dalam bilik
Oleh KOSMO

21 Februari 2023, 6:00 pm
JAKARTA  –  Seorang lelaki terkejut apabila di dalam bilik tidurnya dimasuki empat ekor babi yang sedang tidur di atas tilamnya, lapor sebuah portal berita Taman Pendidikan di Indonesia.
Video tular di media sosial Indonesia itu memperlihatkan keadaan  sebuah bilik sewa yang dimasuki empat ekor babi yang sedang nyenyak tidur di atas tilam.
Kelihatan kawanan babi tersebut sedang tidur di atas tilam yang tidak dilapik dengan cadar.
Haiwan liar itu dilihat tidur dalam keadaan seolah-olah ia menghuni bilik sewa tersebut.
Seorang lelaki dipercayai penghuni bilik itu kemudian tiba dan menghalau babi-babi berkenaan yang kemudian melarikan diri.
Video itu menjadi tular dengan ramai netizen menyalahkan keadaan bilik yang serba daif itu sebagai punca kawanan haiwan itu menceroboh masuk.

“Kusangkakan ini rumah, rupa-rupanya kandang babi,” kata seorang netizen sambil berseloroh. – Agensi


Hormat bekas isteri, Afdlin Shauki ‘sorok’ kekasih
Oleh NUR AL-FAIRUZA SYARFA NOR SAIDI

21 Februari 2023, 6:45 pm
PETALING JAYA – Selepas hampir setahun menduda, pelakon dan pengarah Datuk Afdlin Shauki mengakui sudah bertemu cinta baharu namun belum bersedia berkongsi perihal peribadi kepada umum terutama melibatkan wanita istimewa itu.
Alasan pemilik nama lengkap Datuk Afdlin Shauki Aksan, 52, memilih mengunci mulut mengenai hubungan tersebut kerana menghormati bekas isteri iaitu Datin Maria Christina Orow Abdullah.
“Sebenarnya, saya masih tidak bersedia untuk bercakap apa-apa mengenai perkara ini (hubungan baharu).
“Pada saya, satu benda yang ingin ditekankan adalah saya masih menghormati bekas isteri,” katanya ketika ditemui pada sidang akhbar malam gala filem Imaginur, malam tadi.
Tambahnya, walaupun sudah bercerai dia dan bekas isteri masih lagi berhubung sebagai rakan baik.
“Bagi memastikan semua benda berada dalam keadaan baik-baik sahaja, kami masih berhubung sehingga sekarang.

“Saya tetap memberikan nafkah kepada anak-anak dan dia (bekas isteri) kerana kami merupakan kawan baik.
“Insya-Allah, suatu hari nanti saya tetap akan berkongsi mengenai status terkini saya. Sekarang saya tidak bersedia lagi,” ujarnya yang memegang watak Doktor Ramli dalam Imaginur.
Selain Afdlin, pelakon-pelakon hebat lain yang turut membintangi filem tersebut ialah Beto Kusyairy, Diana Danielle, Nadiya Nisaa, Mior, Datuk Rahim Razali dan Fatimah Abu Bakar.
Imaginur diarahkan oleh sutradara yang pernah mengarahkan filem KIL dan Terbaik Dari Langit, Nik Amir Mustapha bakal ditayangkan bermula 23 Februari ini.
Terdahulu, selepas hampir 25 tahun mendirikan rumah tangga, Afdlin mengambil keputusan berpisah dengan Maria pada April 2022.
Hasil perkahwinan sejak mendirikan rumah tangga pada 1997, mereka dikurniakan tiga cahaya mata iaitu Mia Sara, Anais dan Ileana Matin. – KOSMO! ONLINE


Azmin perlu banyak membaca – Shamsul Iskandar
Oleh MOHD RASDAN AHMAD

21 Februari 2023, 6:49 pm
KUALA LUMPUR- Ketua Penerangan Perikatan Nasional (PN), Datuk Seri Mohamed Azmin Ali digesa lebih cakna terhadap perkembangan semasa mengenai Kerajaan Perpaduan.
Setiausaha Politik Kanan kepada Perdana Menteri, Datuk Seri Shamsul Iskandar Mohd. Akin berkata, bekas Ahli Parlimen Gombak itu perlu banyak membaca khususnya berita tempatan supaya tidak kabur dengan situasi semasa negara.
“Jelas perubahan demi perubahan drastik dilaksanakan Kerajaan Perpaduan, namun mungkin disebabkan pandangan semakin kabur atas faktor usia maka beliau gagal untuk melihat.
“Contoh terbaik adalah bantuan khas RM10 juta dari Bernas untuk tahun 2022 dan RM50 juta pada tahun 2023.
“Ini tidak pernah berlaku dalam pentadbiran sebelum ini tetapi direalisasi hasil inisiatif yang digerakkan sendiri Datuk Seri Anwar Ibrahim berunding dengan Tan Sri Syed Mokhtar Albukhary selepas mengangkat sumpah jawatan hujung November tahun lalu,” katanya dalam satu kenyataan hari ini.
Shamsul Iskandar merujuk kenyataan Azmin hari ini yang menyifatkan Kerajaan Perpaduan cuba menutup kelemahan mereka mentadbir negara dengan memberi tekanan kepada PN.

Tambah Azmin, sudah tiga bulan kerajaan dibentuk tetapi tidak ada sebarang langkah dan tindakan yang diambil oleh kerajaan hari ini untuk membantu rakyat.
Jelas Shamsul Iskandar, sumbangan tunai Rahmah fasa 1 bernilai RM1.67 bilion yang diawalkan ke bulan Januari berbanding Mac memberi manfaat kepada 8.7 juta rakyat dan inisiatif Menu Rahmah yang disokong lebih 15,000 peniaga dari pelbagai persatuan memberi kelegaan kepada rakyat yang bekerja mendapat sumber nutrisi lengkap hanya pada kos RM5.
“Kalau hendak disenaraikan semua inisiatif Kerajaan Perpaduan maka kenyataan media ini akan bertukar menjadi artikel, jadi rajin-rajinlah membaca supaya tidak ketinggalan mengetahui isu semasa.
“Saya juga yakin rakyat hari ini lebih matang dalam menilai gelagat pembangkang yang gagal untuk melaksana tugas semak dan imbang sebaliknya hanya menyerang pentadbiran kerajaan perpaduan membabi buta tanpa asas,” katanya. – KOSMO! ONLINE


Hujan lebat, angin kencang di 6 buah negeri
Oleh KOSMO!

21 Februari 2023, 6:43 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan enam buah negeri sehingga pukul 9 malam ini.
MetMalaysia dalam satu hantaran berkata, amaran tersebut dikeluarkan bagi beberapa daerah di Kedah, Pulau Pinang, Perak, Kelantan, Pahang dan Selangor.
“Ribut petir, hujan lebat dan angin kencang dijangka berlaku di negeri Kedah melibatkan daerah Kuala Muda, Baling dan Kulim.
“Keadaan sama juga diramalkan berlaku di Pulau Pinang iaitu di Timur Laut, Seberang Perai Utara dan Seberang Perai Tengah,” katanya di sini hari ini.
Selain itu katanya, amaran ribut petir turut dikenakan di Hulu Perak, Kuala Kangsar, Kinta, Kampar, Batang Padang dan Muallim, Perak.
“Hujan lebat berserta ribut petir turut diramalkan melanda Gua Musang, Kelantan serta Tanah Tinggi Cameron, Jerantut dan Maran di Pahang.

“Amaran tersebut juga dikeluarkan bagi negeri Selangor melibatkan daerah Hulu Selangor, Gombak dan Hulu Langat,” jelasnya.- KOSMO! ONLINE


Perkeso beri harapan baru kepada Jancey
Oleh MOHD YUNUS YAKKUB

21 Februari 2023, 6:04 pm
KLANG – Seorang wanita bagaikan mendapat harapan baharu apabila menerima pelbagai bantuan dari Pertubuhan Keselamatan Sosial (Perkeso) termasuk kaki palsu dan rawatan pemulihan di Pusat Rehabilitasi Perkeso di Melaka, hari ini.
Bekas pegawai perkhidmatan pelanggan sebuah syarikat logistik, R. Jancey Rani, 43, mengakui pernah cuba membunuh diri selepas kehilangan kaki kirinya dari paras lutut pada tahun lalu.
Katanya, kehidupannya diduga apabila mengidap penyakit diabetis sejak berusia 19 tahun sehingga menganggu kehidupan hariannya.
“Hidup ini penuh liku apabila kesihatan saya mula terjejas teruk bermula 2018 hingga Mei tahun lalu apabila daripada dua jari kaki kiri perlu dipotong sehingga kaki dipotong dari paras bawah lutut di Hospital Tengku Ampuan Rahimah (HTAR).
“Terus-terang apabila kaki kiri tiada, saya blackout atau murung sehingga ada rasa nk bunuh diri,” katanya ketika ditemui rumahnya, hari ini.
Terdahulu beliau menerima bantuan kaki palsu yang ditambah baik, kerusi roda, surat tawaran menjalani rawatan pemulihan di Pusat Rehabilitasi
Perkeso Tun Abdul Razak (PRPTAR) dan juga Surat Tawaran untuk penyertaan dalam Program Return to Work (RTW) yang disampaikan Menteri Sumber Manusia, V. Sivakumar.

Bercerita lanjut, anak sulung daripada lima beradik itu menjelaskan kekurangan dirinya membuatkan hanya berada di rumah dengan kelangsungan hidup dibantu seorang adik dan rakannya.
Tambahnya, bantuan Perkeso diperolehnya adalah hasil bantuan salah seorang rakannya yang merujuk kes itu kepada agensi tersebut.
“Sebelum ini, saya hanya tahu kalau sebut Perkeso, hanya melibatkan pencen ilat sahaja.
“Tidak sangka, bantuan dan sokongannya menyeluruh dengan saya rasa seperti lahir semula serta mendapat semangat baharu,” katanya.
Sementara itu, Sivakumar mendedahkan bantuan ini menunjukkan kepentingan Perkeso dalam melindungi para pekerja.
“Penting mencarum ini dan kita menggalakan pekerja-pekerja dan pihak majikan memestikan caruman Perkeso.
“Ramai tidak tahu fungsi Perkeso dengan banyak lagi faedah akan diperkenalkan untuk kebajikan pekerja,” katanya. – KOSMO! ONLINE


MAIS perkenal platform Kalkulator Fidyah puasa
Oleh ISKANDAR SHAH MOHAMED

21 Februari 2023, 6:14 pm
SHAH ALAM – Majlis Agama Islam Selangor (MAIS) memperkenalkan Kalkulator Fidyah bagi memudahkan umat Islam membuat pengiraan tepat bayaran ganti puasa.
Pengerusi MAIS, Tan Sri Abdul Aziz Mohd. Yusof berkata, platform digital itu mempunyai tiga kadar bayaran yang ditetapkan iaitu RM2, RM4 dan RM6.
“Kalkulator Fidyah memberi kemudahan baharu dalam membuat pengiraan dengan pantas dan tepat bagi bayaran fidyah yang dikenakan atas faktor tertentu.
“Mereka termasuk dari luar Selangor yang ingin menggunakan platform itu boleh melayari laman web kami di www.mais.gov.my,” katanya selepas program Hi-Tea Bersama Media dan pelancaran perkhidmatan itu di sini hari ini.
Jelas Abdul Aziz, pelaksanaan Kalkulator Fidyah itu juga diharap membantu mencapai sasaran kutipan fidyah berjumlah RM20 juta pada tahun ini.
“Tahun lalu, kami telah mengagihkan kutipan RM6.85 juta menerusi bantuan makanan kering dan wang tunai kepada golongan memerlukan.

“Kami berharap jumlah kutipan akan terus meningkat termasuk menerusi Kempen Bulan Kesedaran Fidyah Negeri Selangor bermula 22 Februari ini hingga 22 Mac depan,” ujarnya.
Tambah beliau, tahap kesedaran umat Islam mengenai fidyah masih rendah di negeri ini kerana tidak mengetahui kewajipan membayar fidyah sekiranya tidak berpuasa.
“Fidyah merupakan sesuatu yang dibayar bagi menebus diri sama ada harta atau tindakan lain yang dilakukan kerana kekurangan dalam amal ibadah,” katanya. – KOSMO! ONLINE


Lima ADUN UMNO Sabah umum keluar parti
Oleh IVAN AMIRUL

21 Februari 2023, 5:31 pm
KOTA KINABALU – Lima Ahli Dewan Undangan Negeri (ADUN) UMNO Sabah, mengumumkan keluar parti berkuat kuasa serta-merta hari ini.
Semua ADUN berkenaan adalah Datuk Dr. Yusof Yacob (Sindumin), Datuk Mohd. Arsad Bistari (Tempasuk), Datuk Hamid Awang (Balung), Datuk Jasnih Daya (Pantai Dalit) dan Datuk James Ratib (Sugut).
Sejurus pengumuman itu, lima ADUN terbabit turut mengumumkan menyertai Parti Gagasan Rakyat Sabah (Gagasan Rakyat) yang dipimpin Ketua Menteri, Datuk Seri Hajiji Noor.
Pengumuman dibuat pada sidang media khas yang dipengerusikan oleh Dr. Yusof di Pusat Konvensyen Antarabangsa Sabah (SICC) sebentar tadi.
Dalam itu, turut mengumumkan menyertai Gagasan Rakyat adalah tiga bekas ADUN Parti Warisan (Warisan) yang sudah mengumumkan keluar parti pada awal bulan ini.
Ketiga-tiga ADUN terbabit ialah Mohammad Mohamarin (Banggi), Norazlinah Arif (Kunak) dan Chong Chong Bin (Tanjung Kapor).

“Kami lapan orang ADUN dan pemimpin pada hari ini mengisytiharkan membuat beberapa keputusan termasuklah memberi sokongan sebulat suara kepada Datuk Seri Anwar Ibrahim selaku Perdana Menteri dan kerajaan perpaduan yang beliau terajui.
“Selain itu, kami juga memberi sokongan kepada Datuk Seri Hajiji Noor sebagai Ketua Menteri Sabah dan Kerajaan Gabungan Rakyat Sabah,” katanya. – KOSMO! ONLINE


YNH Property dakwa diserang ‘intimidasi jenayah’
Oleh KOSMO!

21 Februari 2023, 5:42 pm
PETALING JAYA – YNH Property Berhad dalam satu kenyataan hari ini mendedahkan bahawa organisasi berkenaan termasuk pengarah, pengurusan dan pemegang sahamnya telah diserang satu siri berita palsu, diikuti dengan intimidasi jenayah.
Lembaga Pengarah syarikat itu berkata, beberapa portal dan laman ‘berita’ tertentu, yang berasal dari sumber yang diragui telah menerbitkan satu siri artikel yang mengandungi tuduhan serius terhadap syarikat, pengarah, pengurusan dan pemegang sahamnya.
“Artikel-artikel ini mengandungi perwakilan dan pernyataan yang memfitnah dan palsu serta sengaja menyimpang maklumat yang dibentangkan untuk menimbulkan kerosakan dan bahaya serius terhadap operasi kami.
“Kami melihat terdapat unsur-unsur intimidasi jenayah yang berkaitan dengan berita palsu tersebut kerana terdapat ancaman yang menyatakan penyebaran lebih banyak berita palsu jika sejumlah wang tidak dibayar.
“Laporan polis telah dibuat berhubung intimidasi jenayah, artikel dan aduan yang berniat jahat yang juga telah diserahkan kepada pihak berkuasa pengawalseliaan termasuk Suruhanjaya Komunikasi dan Multimedia Malaysia (MCMC),” katanya.
YNH Property turut berharap pihak berkuasa akan menyiasat isu berkenaan secepat mungkin serta mengambil tindakan yang diperlukan untuk melindungi kepentingan pemegang saham dan pihak berkepentingannya, selain akan mendapatkan nasihat undang-undang mengenai perkara itu.

“Kami menasihatkan orang ramai supaya melawat laman web kami di www.ynhb.com.my untuk mengesahkan apa-apa perkara yang berkaitan dengan syarikat dan tidak dikelirukan oleh sebarang berita palsu,” tambahnya. – KOSMO! ONLINE


Usung dua anak cari rezeki jadi tukang kasut jalanan
Oleh MOHAMAD FAIZAL HASHIM

21 Februari 2023, 5:49 pm
JOHOR BAHRU – Berat mata memandang berat lagi bahu memikul.
Itulah pepatah yang dapat menggambar jerih perih seorang bapa tunggal, Muhammad Khairul Nizam Mohd. Tamyis yang terpaksa mengusung dua anak lelakinya ketika mencari rezeki sebagai tukang kasut jalanan.
Muhammad Khairul Nizam, 24, berkata, dia tiada pilihan dan terpaksa membawa dua anaknya itu ketika bekerja sebagai tukang kasut di hadapan sebuah bank di Taman Johor Jaya, di sini sejak November tahun lalu.
Katanya, sepanjang tiga tahun bertapak di kawasan itu, dia sentiasa membawa anaknya bersama kerana tidak mampu untuk mengupah pengasuh atau menghantar ke pusat jagaan kanak-kanak selain tidak mahu menyusahkan kedua ibu bapanya.
“Beginilah nasib tukang kasut, pendapatan tak menentu, ada kalanya tidak ada pelanggan yang nak datang. Inilah kemahiran yang saya ada, dahulu ikut ayah menjadi tukang kasut di dalam pasar raya.
“Keadaan lebih mencabar apabila perlu menjaga anak dalam masa yang sama, lagi-lagi ketika anak kecil menangis dan perlukan susu. Maka, saya terpaksa ke kedai makanan berhampiran untuk menyediakan susu buatnya.

“Selepas tidurkan anak, barulah saya sambung kerja menjahit kasut pelanggan,” katanya ketika ditemui di Pasar Raya Econsave Desa Cemerlang, di sini hari ini.
Muhammad Khairul Nizam memberikan susu kepada anaknya ketika keluar mencari rezeki sebagai tukang kasut berhampiran sebuah bank di Taman Johor Jaya, Johor Bahru, Johor.
Terdahulu, tular satu rakaman video berdurasi 31 saat memaparkan seorang tukang kasut gigih mengurus termasuk mendodoikan anak-anak kecilnya sambil membaiki kasut.
Muhammad Khairul Nizam yang berpisah sejak Mac tahun lalu memberitahu, dia tidak lagi membawa keempat-empat anaknya sejak bulan November setelah dua anak perempuannya dijaga bekas isterinya di Bandar Baru Uda di sini sebelum pergi bekerja. – KOSMO! ONLINE


KDM umum sokongan terhadap Hajiji sebagai Ketua Menteri Sabah
Oleh IVAN AMIRUL

21 Februari 2023, 5:24 pm
PENAMPANG – Parti Kesejahteraan Demokratik Masyarakat (KDM) hari ini mengumumkan sokongan penuh terhadap Datuk Seri Hajiji Noor selaku Ketua Menteri Sabah tanpa sebarang syarat.
Presidennya, Datuk Peter Anthony berkata, keputusan berkenaan diambil selepas pihak parti itu mempertimbangkan kepentingan rakyat serta kemelut politik yang berlaku di Sabah baru-baru ini.
“Kemelut politik Sabah wajar dijadikan pengajaran bagi kita terus memajukan negeri ini. Saya bersama pimpinan tertinggi KDM membuat keputusan memberi sokongan penuh kepada Ketua Menteri Sabah untuk menerajui pimpinan tertinggi negeri.
“Perkara paling penting ialah usaha kami untuk bersama membangunkan negeri Sabah dan membantu masyarakat terutamanya pengundi kami,” katanya dalam sidang media khas di Ibu Pejabat KDM hari ini.
Mengulas lanjut, Peter berharap pengumuman sokongan tersebut dapat meredakan kemelut politik Sabah, namun keputusan untuk menerima sokongan KDM terhadap Gagasan Rakyat itu kini terpulang kepada Hajiji.
“Kita serahkan kepada kebijaksanaan, keterbukaan Ketua Menteri sama ada mahu menerima sokongan kami, tetapi di peringkat kita KDM akur dengan keputusan Perdana Menteri oleh kerana di peringkat  Persekutuan kita adalah kerajaan dan di Sabah ini Kerajaan Perpaduan,” katanya. – KOSMO! ONLINE


Kamya Fest rugi, pengasas desak padam kenyataan fitnah
Oleh MOHAMMAD SHAHEMY AZMI

21 Februari 2023, 5:56 pm
KUALA LUMPUR – Penyanyi yang juga pengasas Kamya Glow, Erna Elliyana Rosli kesal apabila menjadi mangsa fitnah vendor dan juga netizen dengan tuduhan tidak benar tentang penganjuran Kamya Fest yang berlangsung pada 10 hingga 12 Februari lalu sehingga tular dalam media sosial.
Sehubungan itu, Erna mendesak pihak terlibat yang menyebarkan perkara tidak tepat itu supaya menurunkan semula segala hantaran berbaur fitnah yang dibuat dalam media sosial dalam tempoh masa diberikan.
Peguam mewakili Erna, Ganesh Magenthiran dari Hakem Arabi & Associates ketika ditemui Kosmo! Online berkata, pihaknya memberikan tempoh selama dua minggu untuk pempengaruh dan netizen menurunkan  hantaran yang dibuat dalam media sosial bagi membersihkan nama usahawan itu.
“Pihak kami memberikan masa selama dua minggu untuk mereka menurunkan semula hantaran fitnah yang dibuat dalam media sosial. Sekiranya gagal berbuat demikian, kami tidak akan teragak-agak untuk mengambil tindakan undang-undang ke atas mereka.
“Hantaran berbaur fitnah yang disebarkan dalam media sosial telah mencalarkan imej dan nama baik Kamya. Jadi kami menyeru agar semua pihak berhenti menulis kata-kata tidak benar mengenai Kamya Fest,” ujarnya kepada Kosmo! Online.
Jelas Erna, pihaknya cuma bertindak sebagai penaja utama Kamya Fest yang dianjurkan oleh Underground Asia dan FWD. Malah, sebagai penaja utama, dia mengeluarkan kos melebihi RM445,000 untuk terbabit dalam festival tersebut.

Bagaimanapun, pada hari pertama penganjuran (10 Februari), tular dalam media sosial tentang beberapa isu sehingga pihaknya mengalami kerugian besar.
“Sasaran kami untuk mendapatkan 50,000 pengunjung tidak berjaya selepas tular beberapa isu pada hari pertama. Hal tersebut menyebabkan kami kerugian separuh daripada jumlah yang dilaburkan untuk acara tersebut.
“Selain isu viral, faktor cuaca seperti hujan juga menyebabkan kurangnya sambutan daripada pengunjung,” kata Erna.
Isu timbul apabila terdapat pempengaruh, pengunjung serta vendor yang terbabit meluahkan rasa kesal dan tidak puas hati apabila dikenakan bayaran masuk ke Kamya Fest.
Difahamkan bayaran sebanyak RM10 dikenakan kepada pengunjung untuk caj masuk ke tapak festival yang ditetapkan oleh penganjur.
Bagaimanapun, hasil perbincangan yang dibuat antara Kamya dan penganjur akhirnya membuat keputusan untuk tidak mengenakan caj pada hari kedua penganjuran.
Selain caj masuk, pengunjung juga mempertikaikan harga parkir yang dikenakan pihak pengurusan Stadium Bukit Jalil apabila mengenakan bayaran sebanyak RM20 yang dianggap terlalu mahal.
“Sekali lagi kami tegaskan Kamya adalah penaja terbesar festival berkenaan dan disebabkan itu dinamakan sebagai Kamya Fest. Kami bukanlah penganjur.
“Keputusan untuk mengenakan bayaran masuk ditetapkan oleh penganjur dan mereka juga bersetuju untuk tidak mengenakan bayaran pada hari kedua dan ketiga selepas perbincangan dibuat.
“Berkenaan kadar bayaran parkir yang mahal RM20 juga di luar pengetahuan pihak Kamya,” kata Erna.
Terdahulu, tular dalam media sosial apabila pengunjung termasuk vendor mengkritik penganjuran Kamya Fest apabila disifatkan sebagai ‘cekik darah’ sehingga Erna menerima pelbagai reaksi dengan kata-kata kesat. – KOSMO! ONLINE


Jurukimpal rugi RM339,900 diperdaya pegawai ‘Bank Negara’
Oleh ROSMIZAN RESDI

21 Februari 2023, 5:18 pm
KUALA KRAI – Seorang jurukimpal hanya mampu berputih mata apabila mengalami kerugian sebanyak RM339,900 selepas diperdaya sindiket Macau Scam yang menyamar pegawai polis dan pegawai Bank Negara Malaysia (BNM).
Ketua Polis Kelantan, Datuk Muhamad Zaki Harun berkata, Jabatan Siasatan Jenayah Komersial Kelantan menerima laporan seorang lelaki berusia 52 tahun yang ditipu sindiket Macau Scam bermula 17 November hingga 29 Januari lalu.
Menurutnya, siasatan mendapati, mangsa menerima panggilan telefon daripada individu yang menyamar pegawai polis sebelum mendakwa lelaki itu menjual MyKad miliknya pada harga RM12,000 sebelum dokumen itu digunakan untuk kegiatan jenayah.
“Individu yang menyamar pegawai polis itu mendakwa mangsa terlibat dengan jenayah penggubahan wang haram yang bernilai jutaan ringgit.
“Panggilan itu kemudiannya disambung kepada pegawai BNM yang mengarahkan mangsa menyerahkan semua maklumat termasuk gambar kad mesin pengeluaran wang automatik (ATM),” katanya pada sidang akhbar di Ibu Pejabat Polis Daerah (IPD) Kuala Krai di sini hari ini.
Muhamad Zaki berkata, sepanjang tempoh lebih dua bulan, mangsa telah diarahkan untuk mengeluarkan wang simpanan Amanah Saham Bumiputera (ASB) miliknya untuk dipindahkan ke dua akaun bank baharu yang telah dibuka.

Menurutnya, mangsa telah memasukkan wang berjumlah RM200,000 melalui 19 transaksi ke dalam akaun sebuah bank manakala 11 lagi transaksi sebanyak RM139,900 ke sebuah lagi akaun bank.
“Lelaki itu menyedari dia diperdaya sindiket Macau Scam selepas adiknya terdengar perbualannya dengan suspek sebelum terus membuat laporan polis,” katanya.
Tambah Muhamad Zaki, kes disiasat mengikut Seksyen 420 Kanun Keseksaan kerana menipu. – KOSMO! ONLINE


Lebih sayang Bella sebab kelakar, manja – Siti Bainun
Oleh NUZULSHAM SHAMSUDDIN

21 Februari 2023, 5:47 pm
KUALA LUMPUR – Pengasas Rumah Bonda, Siti Bainun memberitahu dia lebih menyayangi Bella berbanding anak lain kerana remaja sindrom Down itu disifatkan manja dan kelakar.
Selain itu, wanita itu juga berkata tiada keperluan untuk mengambil remaja perempuan itu semata-mata untuk menderanya.
“Layanan saya kepada Bella adalah sama, mungkin lebih sayang kepada Bella berbanding yang lain sebab Bella ini kelakar dan manja. Dia suka menyanyi dan saya memang suka sakat dia kalau dia menyanyi seorang diri depan cermin. Saya juga bawa dia membeli-belah baju-baju sebab dia diberikan kepada saya dari JKM dalam keadaan sehelai sepinggang.
“Layanan saya sama sahaja semenjak saya mengambil Bella pada bulan Julai 2020. Tiada keperluan saya nak ambil Bella untuk simpan dan dera,” katanya.
Semasa prosiding, Siti Bainun juga turut memberitahu mahkamah dia tidak mendapat duit dan menjalankan pelbagai perniagaan untuk menampung hidup Bella dan anak- anaknya yang lain.
“Saya tidak pun dapat duit untuk menjaga Bella, saya tidak pernah kutip derma untuk menjaga Bella, saya tidak pernah mempamerkan muka Bella pun dekat mana-mana minta orang puji atau bantu saya dalam menguruskan Bella,” katanya sebak.

Tambahnya lagi, dalam prosiding sama, Siti Bainun juga menjelaskan Bella diikat hanya pada bahagian kaki supaya dia tidak merayau pada waktu malam.
Tambah Siti Bainun, dia memilih untuk pindah ke rumah kondominium bagi menyediakan hidup yang selesa serta melindungi mereka daripada sikap yang kurang sopan oleh penghuni Rumah Bonda.
“Saya buat kerana sayangkan mereka dan niat saya nak beri tempat yang lebih baik, saya pindah agar Bella selesa dan tidak terikut cara percakapan kasar sesetengah penghuni yang berlainan latar belakang,” ujarnya.
Perbicaraan di hadapan Hakim Izralizam Sanusi bersambung lagi esok. – KOSMO! ONLINE


Pemuda lemas di Pantai Teluk Cempedak ditemui
Oleh NORHAFIZAN ZULKIFLI

21 Februari 2023, 5:26 pm
KUANTAN – Pemuda berusia 19 tahun yang lemas ketika mandi di pesisir Pantai Teluk Cempedak, petang semalam ditemui kira-kira dua kilometer dari lokasi kejadian.
Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, mayat mangsa Muhammad Ikhmal Hakim Ahmad, 19 ditemui terdampar di pantai berhampiran Tembeling Resort kira-kira pukul 2.59 petang.
“Mayat mangsa kemudiannya telah diserahkan kepada pihak polis untuk tindakan lanjut,” katanya di sini hari ini.
Semalam mangsa dilaporkan hilang ketika mandi bersama dua rakannya di Pantai Teluk Cempedak.
Usaha mencari mangsa dimulakan petang semalam sebelum disambung semula hari ini. – KOSMO! ONLINE


Semua Ahli Parlimen diminta sokong pindaan kerakyatan anak lahir luar negara
Oleh HARRITH HISHAM

21 Februari 2023, 5:54 pm
PETALING JAYA – Semua Ahli Parlimen diseru agar menyokong pindaan Perlembagaan Persekutuan bagi membolehkan anak yang dilahirkan di luar negara oleh ibu warganegara Malaysia yang berkahwin dengan warga asing mendapat kerakyatan negara.
Timbalan Menteri Pembangunan Wanita, Keluarga dan Masyarakat, Aiman Athirah Sabu berkata, pindaan itu membawa makna yang sangat besar untuk menjamin kesejahteraan wanita dan kanak-kanak yang telah sekian lama ditangguhkan akibat kurangnya ‘political will’ (iltizam politik).
Beliau yang juga Ketua Wanita Pakatan Harapan (PH) menjelaskan pihaknya sentiasa komited memastikan Kerajaan Perpaduan akan terus memberikan tumpuan bagi menyingkirkan segala bentuk diskriminasi terhadap wanita di Malaysia
“Kita (Wanita PH) menyambut baik keputusan kabinet untuk meminda Perlembagaan Persekutuan Bahagian Pertama dan Bahagian Kedua Jadual Kedua.
“Keputusan ini tentunya adalah manifestasi komitmen dan keberanian Kerajaan Perpaduan pimpinan Perdana Menteri Malaysia, Datuk Seri Anwar Ibrahim bagi merealisasikan kesaksamaan jantina.
“Oleh kerana pindaan perlembagaan ini memerlukan sokongan majoriti dua per tiga, saya menyeru agar semua Ahli Parlimen untuk teguh menyokong pindaan ini sebulat suara,” katanya dalam kenyataan hari ini.

Dalam pada itu, beliau turut mengucapkan tahniah kepada pertubuhan bukan kerajaan (NGO) Family Frontiers Malaysia dan semua pergerakan wanita di seluruh negara dalam memperjuangkan hak wanita Malaysia.
Terdahulu, Kosmo! melaporkan Mesyuarat Jemaah Menteri bersetuju untuk meminda Perlembagaan Persekutuan bagi memberi kewarganegaraan melalui kuat kuasa undang-undang kepada anak dilahirkan di luar negara oleh ibu warganegara Malaysia berkahwin dengan pasangan bukan warganegara. – KOSMO! ONLINE


10 buah rumah penduduk dilanda banjir kilat
Oleh MUHAMMAD ZIKRI

21 Februari 2023, 5:39 pm
PONTIAN – Sebanyak 10 buah rumah di Kampung Sungai Chengkeh, Serkat di sini dilanda banjir kilat berikutan fenomena air pasang besar yang berlaku pada tengah hari tadi, namun tiada pemindahan mangsa dilakukan.
Ketua Kampung Kawasan (1) Mukim Serkat, Ab. Samir Mahadi berkata, fenomena air pasang tersebut datang dari dua sungai berhampiran iaitu Sungai Chengkeh dan Sungai Dinar.
Katanya, kejadian tersebut berlaku selama dua atau tiga jam menyebabkan laluan ke Kawasan Perindustrian Tanjung Bin juga digenangi air menyebabkan banyak kenderaan terkandas.
“Fenomena tersebut dijangka lebih besar pada hari esok dan meminta penduduk yang tinggal berhampiran dengan kawasan sungai supaya berjaga-jaga dan bersiap sedia.
“Diharap penduduk berwaspada dan bersiap sedia untuk berpindah sekiranya diarah oleh pihak berkuasa dan menyimpan segala dokumen penting seperti kad pengenalan, surat beranak, geran tanah dan sebagainya,” katanya ketika dihubungi di sini, hari ini.
Sebuah rumah penduduk digenangi air berikutan fenomena air pasang besar di Kampung Sungai Chengkeh, Serkat, Pontian, hari ini.
Tambah Ab. Samir, selain rumah penduduk, air pasang besar turut menyebabkan perkuburan Islam Kampung Sungai Dinar turut ditenggelami air sepertimana yang berlaku pada tahun-tahun sebelum ini.

“Petang ini pula ada seorang jenazah yang akan dikebumikan di tanah perkuburan tersebut diharap prosesnya dapat berjalan lancar dan air cepat surut,” ujarnya.
Seketeriat Jawatankuasa Pengurusan Bencara Daerah (JPBD) Pontian ketika dihubungi mengesahkan kejadian tersebut dan ketinggian air pasang besar pada pukol 11.55 pagi adalah 3.6 meter.
Tambah seketeriat tersebut, fenomena air pasang besar di daerah Pontian telah bermula pada 18 Februari sehingga berakhir pada 24 Februari dan meminta penduduk berhampiran sungai dan pantai sentiasa waspada.
“Sekiranya air pasang besar bertembung dengan hujan lebat, penduduk perlu bersiap sedia untuk berpindah jika diarahkan oleh pasukan penyelamat yang akan tiba membantu,” ujarnya. – KOSMO! ONLINE


UiTM bincang dengan 200 operator makanan perkenal Menu Rahmah
Oleh MOHAMAD NAUFAL MOHAMAD IDRIS

21 Februari 2023, 5:12 pm
SHAH ALAM – Universiti Teknologi Mara (UiTM) bakal melaksanakan Menu Rahmah untuk kemudahan para pelajarnya di semua kampus universiti itu dalam masa terdekat.
Naib Canselor UiTM, Profesor Datuk Dr. Roziah Mohd. Janor berkata, perbincangan akan dilakukan bersama lebih 200 operator makanannya selaras saranan Menteri Pengajian Tinggi, Datuk Seri Mohamed Khaled Nordin agar universiti awam memperkenalkan menu tersebut.
“Sebelum ini pun, kerajaan ada memperkenalkan Menu Keluarga Malaysia dan ada operator kami yang menyertai insiatif ini. Namun tak ramai disebabkan mereka perlu jual makanan bagi menu itu lebih kurang RM3.50.
“Dengan kadar satu hidangan makanan RM5 bagi Menu Rahmah, saya rasa lebih ramai operator UiTM akan sertai inisiatif ini,” katanya.
Beliau ditemui pemberita selepas majlis perasmian dan penutupan kempen kesedaran kesihatan mental dan penyakit jarang jumpa di Hospital Al-Sultan Abdullah, UiTM Puncak Alam, di sini, yang disempurnakan Timbalan Menteri Pengajian Tinggi, Datuk Mohammad Yusuf Apdal.
Dalam perkembangan sama, Roziah berkata, sebuah syarikat peruncitan ternama akan menyediakan Menu Rahmah kepada 5,000 pelajar UiTM yang terpilih. – KOSMO! ONLINE


Ular sawa batik 20kg kekenyangan baham ayam dalam reban
Oleh ROSLIZA MOHAMED

21 Februari 2023, 4:47 pm
KOTA BHARU – Seekor ular sawa batik seberat 20 kilogram ditemui dalam keadaan kekenyangan selepas membaham seekor ayam di dalam sebuah reban di Kampung Tapang di sini, hari ini.
Pemilik reban ayam berusia dalam lingkungan 50-an menyedari reptilia sepanjang dua meter itu kira-kira pukul 9 pagi tadi sebelum terus menghubungi talian kecemasan.
Jurucakap Angkatan Pertahanan Awam (APM) Kota Bharu berkata, dua anggota bergegas ke lokasi kejadian sejurus menerima panggilan pada pukul 9.05 pagi.
Menurutnya, pemeriksaan di kawasan reban yang terletak di belakang rumah itu mendapati seekor daripada lima ekor ayam sudah dibaham ular tersebut.
“Anggota APM mengambil masa selama 10 minit untuk menangkap ular itu menggunakan peralatan khas.
“Reptilia itu dibawa ke pejabat APM Daerah Kota Bharu dan akan diserah kepada pihak Jabatan Perlindungan Hidupan Liar dan Taman Negara (Perhilitan) untuk tindakan lanjut,” katanya ketika dihubungi Kosmo! hari ini.

Menurutnya, pemilik reban ayam itu mendakwa beberapa ekor ayam miliknya pernah hilang sebelum ini dan mungkin ia dibaham reptilia tersebut. – KOSMO! ONLINE


Mahkamah: Papagomo diperintah bela diri 2 pertuduhan terhadap Syed Saddiq
Oleh NUZULSHAM SHAMSUDDIN

21 Februari 2023, 4:53 pm
KAJANG – Bekas penulis blog Papagomo diperintah membela diri oleh Mahkamah Majistret di sini hari ini atas pertuduhan mencederakan Ahli Parlimen Muar Syed Saddiq Syed Abdul Rahman empat tahun lalu.
Selain pertuduhan mencederakan Syed Saddiq, Papagomo atau nama sebenarnya Wan Muhammad Azri Wan Deris, 40, turut diperintah membela diri atas satu lagi pertuduhan pindaan iaitu menyebut perkataan kurang sopan terhadap bekas Menteri Belia dan Sukan itu.
Majistret Muhammad Noor Firdaus Rosli memutuskan demikian terhadap Papagomo selepas mendapati pihak pendakwaan berjaya membuktikan prima facie terhadap kedua-dua pertuduhan itu.
Dalam penghakiman ringkasnya keputusan itu dibuat selepas mahkamah mendengar dan meneliti semua keterangan daripada saksi-saksi pendakwaan.
Bagi pertuduhan mendatangkan cedera, Papagomo didakwa sengaja mendatangkan kecederaan terhadap Syed Saddiq di bahagian leher dan bahu, di tepi jalan Persiaran Impian Perdana, Saujana Impian di sini pukul 11.05 pagi pada 16 Februari 2019 yang didakwa mengikut Seksyen 323 Kanun Keseksaan.
Hukuman bagi seksyen itu membawa hukuman penjara maksimum setahun atau denda hingga RM2,000 atau kedua-duanya, jika sabit kesalahan.

Sementara bagi pertuduhan pindaan lelaki itu didakwa dengan niat menyebut perkataan kurang sopan dan menghina terhadap Syed Saddiq iaitu “kau bodoh” dimana keamanan mungkin terganggu.
Kesalahan itu didakwa dilakukan pada tempat, masa dan tarikh sama mengikut Seksyen 14 Akta Kesalahan-Kesalahan Kecil 1955 yang memperuntukkan denda maksimum RM100 jika sabit kesalahan.
Ketika prosiding semasa dibacakan semula bagi pertuduhan pindaan itu tertuduh mengaku tidak bersalah terhadap pertuduhan itu.
Sebelum ini seramai 11 saksi pendakwaan telah dipanggil memberikan keterangan.
Dalam prosiding hari ini pendakwaan dikendalikan Timbalan Pendakwa Raya Norfarhanim Abdul Halim manakala tertuduh diwakili peguam peguam Nik Saiful Adli Burhan dan Logen Eskander.
Mahkamah kemudian menetapkan empat hari iaitu 22 dan 23 Mei serta 12 dan 13 Jun ini bagi bicara bela diri terhadap kedua-dua pertuduhan itu
Pada 16 Februari 2019, Syed Saddiq membuat laporan mendakwa dicekak dalam satu insiden sebaik selesai proses penamaan calon di Dewan Sri Cempaka, Majlis Perbandaran Kajang (MPKj).
Pada 21 Februari tahun sama iaitu sehari selepas dibebaskan dengan jaminan polis, Papagomo membuat satu laporan polis terhadap Syed Saddiq atas dakwaan membuat laporan palsu terhadap dirinya.
Laporan itu dibuat di Ibu Pejabat Polis Daerah (IPD) Kajang, dengan menyifatkan insiden kononnya beliau menyerang Syed Saddiq selepas penamaan calon itu sebagai perselisihan faham. – KOSMO! ONLINE


Amaran ribut petir di 9 negeri
Oleh NUR HUDA MUSA

21 Februari 2023, 5:09 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di sembilan negeri petang ini.
MetMalaysia dalam satu hantaran berkata, amaran itu dikeluarkan berikutan hujan lebat dan ribut petir di beberapa daerah di Kedah, Pulau Pinang, Perak, Kelantan, Terengganu, Pahang, Selangor, Negeri Sembilan dan Johor sehingga pukul 6 petang ini.
“Ribut petir, hujan lebat dan angin kencang dijangka berlaku di negeri Kedah di Kulim dan Bandar Baharu.
“Keadaan sama turut dijangka berlaku di Pulau Pinang melibatkan daerah Seberang Perai Tengah dan Seberang Perai Selatan,” katanya di sini hari ini.
Sementara itu katanya, amaran itu juga dikeluarkan bagi negeri Perak melibatkan daerah Kerian, Larut, Matang Dan Selama, Manjung, Kinta, Kampar, Batang Padang dan Muallim.
“Hujan lebat dan ribut petir turut diramal melanda Kuala Krai, Kelantan serta beberapa daerah di Terengganu iaitu Besut, Setiu, Hulu Terengganu dan Dungun.

“Keadaan sama juga boleh berlaku di Tanah Tinggi Cameron, Jerantut, Bera, Pekan dan Rompin, Pahang,” katanya.
Selain itu, amaran tersebut juga dikenakan di Selangor (Sabak Bernam, Kuala Selangor, Hulu Selangor dan Klang), Negeri Sembilan (Jempol) dan Johor (Segamat, Muar, Batu Pahat dan Mersing).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” tambahnya. – KOSMO! ONLINE


Al-Quran dalam longkang: 8 Individu diambil keterangan
Oleh NUR ALWANI ZAFIRAH KHAIRUL

21 Februari 2023, 5:06 pm
KUALA LUMPUR – Polis selesai merakam keterangan daripada lapan individu berhubung penemuan 13 naskah al-Quran dalam sebuah beg biru di dalam longkang di Tasik Sri Murni, Jinjang baru-baru ini.
Ketua Polis Kuala Lumpur, Datuk Azmi Abu Kassim memberitahu, siasatan lanjut masih diteruskan untuk mengesan dan menjejaki suspek yang bertanggungjawab melakukan perbuatan itu.
“Setakat ini kita berjaya merakam keterangan daripada lapan individu dan kes masih dalam siasatan antaranya pasukan penyiasat pergi ke masjid atau surau berdekatan untuk menentukan dalam siasatan sama ada naskah yang dibuang itu berasal daripada premis berkenaan.
“Mereka yang dirakam keterangan terdiri daripada saksi awam, individu yang merakam video tular itu dan semua individu yang ada dalam video berkenaan, selain pihak masjid yang simpan dan serahkan kitab suci itu untuk siasatan polis,” katanya dalam sidang media selepas merasmikan KL Cops Night Ride di sini hari ini.
Katanya lagi, pihaknya dengan kerjasama Pusat Pengurusan Pengangkutan (ITIS) akan menyemak pergerakan mana-mana individu yang mungkin dapat membantu siasatan kes.
“Polis juga akan menghantar kesemua al-Quran yang telah diambil dari longkang itu ke Jabatan Kimia untuk dianalisa,” jelasnya.

Dalam pada itu, Azmi berkata, setakat ini tiada sebarang sebarang tangkapan dibuat, namun pihaknya sedang berusaha mengesan suspek yang masih bebas di luar.
“Saya juga berharap masyarakat memberi ruang dan peluang kepada pihak polis untuk menjalankan siasatan lanjut dan tidak menimbulkan sebarang polimik dalam perjumpaan al-Quran ini,” ujarnya. – KOSMO! ONLINE


8 perniagaan Rohingya di Selayang diserbu lagi
Oleh HARRITH HISHAM

21 Februari 2023, 5:00 pm
PETALING JAYA – Berniaga secara haram, sejumlah lapan perniagaan yang dijalankan oleh etnik Rohingya dan warga Myanmar di sekitar Selayang diserbu Jabatan Penguatkuasaan, Dewan Bandaraya Kuala Lumpur (DBKL).
Serbuan yang dijalankan dengan kerjasama Majlis Perbandaran Selayang (MPS) mendapati kesemua perniagaan itu dilakukan tanpa memiliki kebenaran selain meletakkan barangan perniagaan di atas jalan dan parkir kenderaan.
“Kita laksanakan tindakan penguatkuasaan terhadap aktiviti peniagaaan haram di sekitar Jalan Besar dan Jalan Selayang Baru, Pasar Harian Selayang awal pagi tadi.
“Menerusi pemeriksaan mengejut DBKL dan MPS pada pukul 2 pagi, sejumlah lapan aktiviti perniagaan etnik Rohingya dan warga Myanmar yang memegang Kad Pelarian ‘United Nations High Commissioner for Refugees’ (UNCHR) telah diambil tindakan sita dan diarah pindah,” katanya dalam kenyataan hari ini.
Salah seorang peniaga warga asing menunjukkan kad UNCHR.
Tambah kenyataan itu, tindakan penguatkuasaan DBKL telah diambil menerusi Undang-Undang Kecil Pelesenan Penjaja (WPKL) 2016 dan Seksyen 46(1), Akta Jalan, Parit dan Bangunan 1974.
“Kerjasama dan tindakan bersepadu melibatkan pegawai dan anggota penguatkuasa MPS akan terus dilaksanakan secara berkala bagi memastikan aktiviti perniagaan warga asing dapat dibanteras,” ujarnya. – KOSMO! ONLINE


Atuk ditangkap basah dengan wanita muda dalam tandas awam
Oleh KOSMO!

21 Februari 2023, 5:00 pm
JAKARTA – Seorang warga emas lelaki ditangkap basah selepas berdua-duaan dengan seorang wanita di dalam tandas awam, lapor laman berita Suara.com.
Serbuan ke atas pasangan itu tular selepas sebuah video yang merakam kejadian tersebut dimuat naik dalam akaun Instagram @terang_media.
Rakaman memaparkan seorang lelaki bertopi keledar mengetuk pintu salah sebuah tandas awam dan cuba membukanya secara paksa.
Selepas beberapa kali pintu diketuk, pintu tandas dibuka dan seorang wanita muncul sambil membetulkan pakaian.
Bagaimanapun, wanita itu ditolak semula oleh lelaki tersebut ke dalam tandas. Seorang lelaki warga emas ditangkap turut berada di dalam tandas tersebut.
Dia menjadi sasaran kemarahan sehingga dijerit oleh lelaki yang menyerbunya. Ketika kejadian, warga emas itu hanya memakai kain pelikat.

Berdasarkan kapsyen hantaran tersebut, warga emas itu diserbu oleh anak lelakinya sendiri. Kejadian itu dikatakan berlaku di Madura, Indonesia.
Rakaman berkenaan mendapat perhatian orang ramai di ruangan komen.
“Sudah cukup umur nak mati tapi masih gatal datuk ni,” komen seorang netizen. – Agensi


Polis KL anjur ‘KL Cops Night Ride’ sempena Hari Polis
Oleh ALWANI ZAFIRAH

21 Februari 2023, 4:45 pm
KUALA LUMPUR – Polis Kuala Lumpur menganjurkan Program ‘KL Cops Night Ride’ pada 18 Mac 2023 sempena Hari Polis yang ke-216 bertempat di Ibu Pejabat Polis Kontinjen (IPK) Kuala Lumpur.
Ketua Polis Kuala Lumpur, Datuk Azmi Abu Kassim memberitahu, program yang akan bermula pukul 9 malam itu bakal melibatkan jarak kayuhan sejauh 21.6 kilometer (km) serta penyertaannya terhad kepada 2,160 peserta dengan yuran pendaftaran sebanyak RM60.
“Antara laluannya adalah bermula dari IPK Kuala Lumour, Jalan Hang Tuah ke Jalan Jelatik ke Jalan Ampang, kemudian terus ke Kuala Lumpur City Centre (KLCC) ke Jalan P.Ramlee ke Jalan Pinang ke Jalan Conlay dan berakhir di IPK Kuala Lumpur semula,” katanya ketika berucap di Majlis Perasmian KL Cops Night Ride di sini hari ini.
Menurut Azmi, program itu diadakan susulan pihaknya melihat aktiviti basikal antara ‘trend’ terkini masyarakat mengamalkan gaya hidup sihat selain sebagai usaha pasukannya mendekati komuniti setempat bertetapan dengan slogan ‘Polis dan Masyarakat Berpisah Tiada’.
“Tarikh akhir penyertaan adalah pada 3 Mac 2023 dan Polis Kuala Lumpur berharap masyarakat khususnya warga Kuala Lumpur mengambil peluang ini untuk mendekati barisan kepimpinan Polis Kuala Lumpur.
“Untuk maklumat lanjut boleh layari laman sesawang https://cos4.me/klcopsnightride,” ujarnya. – KOSMO! ONLINE


Kastam rampas rokok putih bernilai RM1.5 juta
Oleh NORHAFIZAN ZULKIFLI

21 Februari 2023, 4:43 pm
KUANTAN – Jabatan Kastam Diraja Malaysia (JKDM) Pahang berjaya mematahkan cubaan menyeludup kira-kira dua juta batang rokok putih dengan nilai keseluruhan berjumlah RM1.5 juta.
Pengarah Kastam Pahang, Wan Apandi Wan Hassan berkata, hasil daripada maklumat awam pada 12 Februari lalu, pihaknya berjaya mengesan sebuah lori yang diletakkan di parkir sebuah stesen minyak di Jalan Kota Bharu – Kuala Terengganu di Jerteh, Terengganu.
“Tiada individu berada di dalam lori dipercayai dalam perjalanan ke Pantai Timur yang ditinggalkan di perkarangan stesen minyak itu.
“Hasil pemeriksaan fizikal di tempat kejadian mendapati muatan yang dibawa adalah rokok yang disyaki barang larangan import,” katanya dalam sidang akhbar di Wisma Kastam Sultan Ahmad Shah, di sini, hari ini.
Menurutnya, rokok putih yang dirampas dianggarkan bernilai RM160,000 dengan jumlah cukai berjumlah RM1,336,000 sekali gus menjadikan nilai keseluruhan rampasan dianggarkan berjumlah RM1,551,000.
Katanya lori dan rokok-rokok yang dirampas dibawa ke Bahagian Penguatkuasaan Kuantan untuk siasatan lanjut.

Dalam pada itu Wan Apandi berkata, berdasarkan siasatan, sindiket menggunakan lori separuh kanvas itu dipercayai bergerak aktif pada waktu malam sehingga awal pagi bertujuan mengaburi mata pihak berkuasa.
“Penyeludupan ini bukan sahaja merugikan negara dari segi kehilangan hasil, malah ianya turut mendatangkan ancaman kepada keselamatan negara dan kesejahteraan rakyat.
“Kes ini disiasat di bawah Akta Kastam 1967 yang memperuntukkan hukuman denda 20 kali ganda nilai barang atau RM 500,000.00 (yang mana lebih tinggi), atau penjara maksimum lima tahun atau kedua-duanya sekali jika sabit kesalahan,” katanya. – KOSMO! ONLINE


Mahkamah: Peniaga aniaya anak tiri dipenjara sembilan tahun
Oleh TENGKU DANISH BAHRI TENGKU YUSOFF

21 Februari 2023, 5:06 pm
KUALA TERENGGANU – Perbuatan serakah seorang peniaga meliwat anak tiri perempuannya berusia lapan tahun pada empat tahun lalu berbalas apabila dia dihukum penjara selama sembilan tahun oleh Mahkamah Sesyen di sini hari ini.
Hakim Nooriah Osman memerintahkan hukuman demikian terhadap lelaki berusia 37 tahun itu selepas tertuduh diputuskan bersalah.
Beliau menetapkan tertuduh yang diwakili peguam, Che Amir Che Musa menjalani hukuman tersebut bermula tarikh jatuh hukum hari ini.
Berdasarkan pertuduhan, lelaki tersebut didakwa melakukan persetubuhan luar tabii itu tanpa kerelaan mangsa yang ketika itu berusia lapan tahun.
Perbuatan berkenaan didakwa berlaku di sebuah rumah di daerah ini antara pukul 12 tengah hari sehingga 6 petang pada Disember 2019.
Tertuduh didakwa di bawah Seksyen 377C Kanun Keseksaan yang memperuntukkan hukuman penjara antara lima sehingga 20 tahun dan sebatan jika sabit kesalahan.

Pendakwaan dikendalikan Timbalan Pendakwa Raya, Hanis Nabihah Hizamul-Din. – KOSMO! ONLINE


’89 tahun masih kuat, boleh ronda pusat beli-belah’
Oleh MOHD. HAIKAL ISA

21 Februari 2023, 4:37 pm
PETALING JAYA – “Saya tahu dia (ibu saya) risau dan takut kadang-kadang ingatannya semakin lama, makin tak kuat.”
Demikian pengakuan pelakon senior, Fatimah Abu Bakar tentang keadaan ibu tersayang, Rohani Tan Abdullah, 89, yang kian lemah ingatan disebabkan faktor usia.
Disebabkan filem terbaharu lakonannya, Imaginur, Fatimah, 68, kian sedar betapa singkatnya kehidupan dan patut diraikan dengan rasa bahagia selagi punya masa.
“Mak selalu bergurau I’m always forgetting things (saya sekarang pelupa). Tapi, saya selalu menenangkannya dengan berkata, ‘tak mak, lupa bukan sebab usia, saya pun sama macam mak’.
“Bila bercakap mengenai ingatan atau memori, sekarang, dia masih ingat saya. Tapi, selepas ini, apa sahaja mengenai saya dan keluarga, kita tak tahu apa yang dia masih ingat.
“Apa yang ada sekarang, sangat bersifat sementara dan fragile (rapuh). Memori kita adalah penting macam apa dipaparkan dalam filem,” katanya ketika sidang media filem Imaginur di GSC, Starling Mall, malam tadi.
Berbangga terlibat dalam filem Imaginur arahan sutradara, Nik Amir Mustapha, Fatimah berkata, dua watak dalam filem tersebut yang dilakonkan dua pelakon veteran iaitu Mior Hashim Manap dan Datuk Rahim Razali, mengingatkannya kepada situasi yang berlaku kepada ibunya.
“Usia mak akan menginjak 89 tahun September tahun ini. Dia masih kuat. Masih boleh pergi ronda di Tropicana Gardens tempat di tinggal dan kawasan berdekatan termasuk kompleks beli-belah One Utama.

“Saya lihat perwatakan watak Mior (Mior Hashim Manap) dan Rahim (Datuk Rahim Razali), seperti perwatakan mak saya.
“Ingatkan saya pun lebih kurang macam dia. Makin lama, makin lemah. Banyak lupa benda penting. Sedih kadang tengok dia ‘struggle’ nak ingat sesuatu.” ujarnya kepada Kosmo! Online ketika dihubungi sebentar tadi.
Filem Imaginur diarahkan oleh pengarah akan ditayangkan bermula 23 Februari dan membariskan barisan pelakon hebat antaranya Beto Kusyairy, Diana Danielle, Nadiya Nisaa, Mior, Datuk Rahim Razali dan Datuk Afdlin Shauki. – KOSMO! ONLINE


Safee Sali akhirnya umum bersara diusia 39 tahun
Oleh MOHD. FITRIE MUHAMAD

21 Februari 2023, 4:19 pm
WALAUPUN berat untuk mengumumkan persaraan daripada karier bola sepak profesional, Safee Sali, 39, tidak pernah rasa kesal dengan keputusannya kerana sudah mencurahkan segala keringat kepada Malaysia.
Bagaimanapun, hero Harimau Malaya ketika menjulang Piala Persekutuan Bola Sepak ASEAN (AFF) 2010 meninggalkan pesan kepada pemain masa kini supaya melonjakkan kedudukan Malaysia dalam ranking Persekutuan Bola Sepak Antarabangsa (FIFA).
“Untuk Harimau Malaya saya sudah lakukan sehabis baik dengan mewakili negara di Pestabola Merdeka, Piala Asia dan memenangi Piala AFF. Saya lakukan sehabis baik saya mampu untuk menaikkan ranking Malaysia, jadi tiada lagi penyesalan dalam diri saya.
“Masa latihan percubaan dengan Cardiff City dulu (2011), jurulatih mereka mahukan saya tetapi ranking kita tidak lepas. Jadi, saya harap siapa pun main dengan skuad kebangsaan selepas ini, bantulah pasukan baiki ranking,” katanya pada Majlis Pengumuman Persaraannya semalam.
Turut hadir pada majlis itu adalah Presiden Persatuan Bola Sepak Malaysia (FAM), Datuk Hamidin Mohd. Amin, Setiausaha Agungnya, Noor Azman Rahman dan Ketua Pegawai Eksekutif Persatuan Pemain-Pemain Bola Sepak Profesional Malaysia (PFAM), Izham Ismail.
Mengulas lanjut tentang persaraannya, Safee akui keputusan itu adalah tepat kerana fizikalnya tidak lagi mampu bersaing dengan pemain masa kini dan ia dibuat untuk mengelakkan timbul beban kepada mana-mana pasukan diwakilinya.

“Walaupun saya tidak ada kecederaan serius, tetapi saya tidak mampu bersaing secara kompetitif dengan pemain lain dan sekarang adalah masa terbaik untuk umum persaraan. Berat apabila rakan sepasukan mahu saya bermain dalam kesebelasan, namun saya tidak mampu dan semua itu buatkan saya tidak bermotivasi serta tertekan.
“Memang sedikit emosi sebab sudah hampir 20 tahun saya dalam bola sepak, semua jatuh bangun saya sudah lalui sejak mula beraksi pada usida 19 tahun. Saya sudah boleh terima hakikat perlu beralih ke episod baharu kehidupan,” katanya. – KOSMO! ONLINE


JBPM Negeri Sembilan bina, naik taraf dua balai bomba tahun depan
Oleh ZAKKINA WATI AHMAD TARMIZI

21 Februari 2023, 4:31 pm
SEREMBAN – Jabatan Bomba dan Penyelamat (JBPM) Negeri Sembilan akan membina sebuah balai bomba baharu dan menaik taraf sebuah lagi balai bomba yang dijangka pada tahun hadapan.
Pengarahnya, Hamdan Ali berkata, balai bomba baharu iaitu adalah Balai Bomba Johol manakala yang dinaik taraf adalah Balai Bomba Kuala Pilah.
“Pembinaannya akan mempercepatkan lagi masa respon bomba untuk kes-kes kecemasan dan penyelamatan. Sehingga kini, terdapat 20 buah balai bomba di negeri ini,” katanya.
Beliau berkata demikian kepada pemberita selepas Majlis Perbarisan Tahunan JBPM Negeri Sembilan (JPBM) Negeri Sembilan di Balai Bomba dan Penyelamat Seremban, Jalan Zaaba di sini hari ini.
Pada majlis berkenaan, beliau melancarkan pengoperasian semula Balai Bomba dan Penyelamat Seremban yang sudah siap dinaik taraf dengan jumlah keseluruhan RM6.125 juta.
Beliau turut menyampaikan sijil penghargaan kepada pihak media, rakan strategik serta menyempurnakan penyerahan sumbangan kebajikan kepada keluarga anggota serta penyerahan sijil perakuan bomba. – KOSMO! ONLINE


Dewan Rakyat: RUU Perbekalan 2023 dibaca kali pertama
Oleh MOHD RASDAN AHMAD

21 Februari 2023, 4:34 pm
KUALA LUMPUR – Rang Undang-Undang (RUU) Perbekalan 2023 (Belanjawan 2023) dibentang bagi bacaan kali pertama di Dewan Rakyat hari ini.
Rang undang-undang itu telah dibentangkan oleh Timbalan Menteri Kewangan I, Datuk Seri Ahmad Maslan.
Rang undang-undang tersebut adalah bagi menggunakan sejumlah wang daripada Kumpulan Wang Disatukan untuk perkhidmatan bagi tahun 2023.
Ahmad berkata RUU berkenaan akan dibentangkan untuk bacaan kali kedua pada pukul 4 petang Jumaat ini oleh Perdana Menteri, Datuk Seri Anwar Ibrahim yang juga Menteri Kewangan. -KOSMO! ONLINE


Datuk Azman Yusof meninggal dunia
Oleh KOSMO!

21 Februari 2023, 4:13 pm
PETALING JAYA – Bekas Ketua Urusetia Ketua Polis Negara (Penyelidikan dan Pembangunan) Bukit Aman Datuk Azman Yusof meninggal dunia di Hospital Sungai Buloh pada pukul 8.20 pagi tadi.
Melalui hantaran di Facebook Polis Diraja Malaysia (PDRM) sebentar tadi, Azman, 62, menghembuskan nafas terakhir ketika menerima rawatan di hospital berkenaan kerana serangan angin ahmar.
Jenazah Azman dibawa ke Masjid Bukit Aman untuk disolatkan sebelum dibawa pulang ke rumahnya di Taman Kuala Selangor Jaya, Kuala Selangor petang ini.
Terdahulu, satu majlis tahlil dan bacaan yasin bersama warga Bukit Aman telah diadakan di masjid tersebut dipimpin oleh Timbalan Pengarah (Bahagian Agama dan Kaunseling) Jabatan Integriti dan Pematuhan Standard (JIPS) Bukit Aman, Datuk Ghazali Daud.
Turut hadir memberi penghormatan terakhir adalah Ketua Polis Negara Tan Sri Acryl Sani Abdullah Sani bersama timbalannya, Tan Sri Razarudin Husain tengahari tadi.
Hadir sama barisan Pengarah PDRM, bekas Ketua Polis Negara Mohammed Haniff Omar dan Tan Sri Mohamad Fuzi Harun, pesara serta para pegawai kanan polis. – KOSMO! ONLINE


Identiti penderma sperma terbongkar, pasangan pelik wajah 60 anak serupa
Oleh KOSMO!

21 Februari 2023, 4:05 pm
CANBERRA, Australia – Identiti seorang penderma sperma prolifik terbongkar selepas 60 kanak-kanak dilaporkan memiliki wajah yang kelihatan  sama, lapor akhbar Metro UK semalam.
Penderma sperma itu dilaporkan menggunakan nama yang berbeza. Lelaki Australia itu menggunakan empat nama samaran yang berlainan ketika menderma spermanya kepada pasangan lesbian, gay, biseksual dan transgender (LGBT).
Kegiatan lelaki itu diketahui selepas beberapa ibu bapa bertemu dalam satu acara barbeku dan menyedari bahawa anak-anak mereka kelihatan sangat serupa, lapor akhbar The Herald Sun pula.
Selepas menelefon klinik yang menawarkan rawatan kesuburan in-vitro (IVF) di seluruh negara, mereka mendapati penderma itu hanya menggunakan satu klinik rasmi, tetapi turut menjual spermanya di laman Facebook.
Dr. Anne Clark dari Fertility First di Sydney mengesahkan bahawa kliniknya menggunakan khidmat penderma itu sekali sahaja, tetapi berkata, lelaki itu telah menawarkan spermanya secara online sebagai pertukaran untuk ‘hadiah’.
Tindakan membayar atau memberi hadiah untuk mendapatkan sperma manusia adalah haram di Australia yang membawa hukuman penjara sehingga 15 tahun.

Bagaimanapun, semakin ramai pasangan yang beralih kepada forum online yang menawarkan sumbangan sperma.
Kumpulan Facebook seperti Sperm Donation Australia dan Australian Backpackers Mencari Derma Sperma turut memuat naik hantaran daripada pasangan tiada zuriat yang mencari bantuan. – Agensi


Reen Rahim tangguh nak anak demi lumba kereta
Oleh NUR AL-FAIRUZA SYARFA NOR SAIDI

21 Februari 2023, 3:54 pm
PETALING JAYA – “Doakan tahun hadapan saya akan anak kembar terus.”
Demikian luahan pelakon Reen Rahim apabila sanggup menangguhkan perancangan memiliki anak dalam masa terdekat demi menyertai program perlumbaan kereta.
Reen atau nama lengkapnya Noreen Ashikin Abdul Rahim mengakui, telah lama menyimpan hasrat untuk memasuki perlumbaan kereta selepas melihat rakan-rakannya menyertai acara Toyota Gazoo Racing (TGR).
“Sebenarnya ada kisah di sebalik Toyota Gazoo ini. Sama ada mahu anak atau lumba kereta.
“Dari dulu memang saya suka tengok kawan-kawan yang terpilih menyertai Toyota Gazoo.
“Nampak gempak sebab bukan senang untuk dapat berlumba di sini. Lumba betul-betul bukan main-main sampai terdetik dalam hati seronok kalau dapat sertai,” katanya.

Tambah pelakon berusia 35 tahun itu, tawaran menyertai Toyota Gazoo diterima sejak tahun lepas iaitu tiga hari sebelum dia melangsungkan pernikahan. Ketika itu, dia ragu-ragu untuk membuat keputusan.
“Tiba-tiba tahun lepas, saya dapat tawaran Toyota Gazoo tiga hari sebelum bernikah.
“Saya sudahlah kahwin lambat, kalau sertai memang susah untuk ada anak walaupun pihak Toyota tidak keluarkan syarat.
“Tapi kalau fikir logik, memang tidaklah saya akan mengandung sebab kena berlumba sehingga bulan Oktober. Jadi, saya ketepikan keinginan dan terus tolak tawaran tersebut,” ujarnya.
Meskipun menolak tawaran tersebut kerana lebih memilih keluarga berbanding minat, pelakon filem Daddyku Gangster itu diberi peluang untuk berfikir.
“Saya berdoa dalam hati kerana runsing sama ada tawaran ini adalah ujian atau rezeki dan ikutkan sahaja aturan Allah.
“Selang dua atau tiga hari, pihak mereka menghubungi saya untuk mengesahkan sama ada saya benar-benar mahu tolak tawaran.
“Saya minta masa selama dua ke tiga hari untuk berfikir dan berbincang dengan suami,” katanya.
Selain suami, Reen turut meminta pandangan daripada ibunya berhubung penyertaan dalam acara terbabit.
“Suami pun runsing untuk membuat keputusan walaupun sering menyokong apa yang saya lakukan. Saya juga minta pandangan umi (ibu).
“Dia suka saya buat benda lasak, lebih-lebih lagi saya jenis pemalas dan memandu secara sangat perlahan sebab takut. Dia mahu saya melawan ketakutan tersebut,” jelasnya.
Setelah membuat pertimbangan, pelakon asal Klang itu nekad meneruskan minat dan menyahut tawaran sekali seumur hidupnya itu.
“Saya yakin ini rezeki yang Allah susun dan alhamdulillah tidak sangka dapat tawaran sebegini,” ujarnya yang kini secara rasmi bergelar TGR Family secara rasmi untuk musim keenam Toyota Gazoo Racing.
Terdahulu, Reen selamat bergelar isteri kepada ahli perniagaan, Ahmad Nur Hazim Zainal Abidin pada 24 Disember 2022 setelah berkenalan selama dua tahun. – KOSMO! ONLINE


UDA, Mara Inc. jalin kerjasama pacu industri pengurusan fasiliti
Oleh HARRITH HISHAM

21 Februari 2023, 4:39 pm
KUALA LUMPUR – UDA Holdings Berhad (UDA) menerusi anak syarikatnya UDA Dayaurus Sdn. Bhd. (UDSB) menjalinkan kerjasama menerusi permeteraian terma induk dengan Mara Incorporated Sdn. Bhd. (Mara Inc) dalam mengembangkan cabang perniagaan pengurusan fasiliti.
Ketua Pegawai Eksekutif UDA, Datuk Sr. Mohd. Salem Kailany berkata, kerjasama antara UDSB dan Mara Inc. adalah langkah strategik untuk memacu perniagaan pengurusan fasiliti menerusi tiga tunggak utama.
“Antaranya pengurusan fasiliti bersepadu, perkhidmatan perundingan pengurusan fasiliti dan audit fasiliti,” katanya ketika berucap pada Majlis Menandatangani Terma Induk kerjasama antara UDSB dan Mara Inc di Ibu Pejabat UDA di sini, hari ini.
Terdahulu, kerjasama terma induk itu ditandatangani oleh Ketua Pegawai Operasi UDSB, Hasnizi Pauzi dan Pemangku Ketua Pegawai Eksekutif Mara Inc, Faizul Idzhar Ahmad Yazi yang disaksikan Mohd. Salem dan Ketua Pegawai Eksekutif Kumpulan Mara Corporation (Mara Corp) Datuk Julainie Mohd. Salleh.
Menurut Mohd. Salem, langkah proaktif itu juga selari dengan agenda negara Malaysia MADANI iaitu ‘Pemerkasaan Pengurusan Projek Strategik’.
“UDA selaku peneraju perkhidmatan pengurusan fasiliti yakin mampu mempertingkat mutu bangunan Mara serta memberi nilai tambah menerusi perkhidmatan berkualiti tinggi seperti pelaksanaan inisiatif penjimatan tenaga dan Kontrak Prestasi Tenaga (EPC).

“Dalam Rancangan Malaysia Ke-12, dijangkakan tenaga boleh diperbaharui (RE) akan menyumbang sebanyak 31 peratus daripada jumlah kapasiti tenaga Malaysia menjelang 2025.
“Justeru, UDA optimis untuk terus memanfaatkan kepakaran UDSB dalam industri pengurusan fasiliti dengan meneroka peluang baharu seperti tenaga solar (RE), EPC dan sistem bangunan pintar,” ujarnya.
Tambahnya, usaha tersebut juga seiring dengan penjenamaan baharu UDA iaitu ‘LIFE’ yang memfokuskan kepada kelestarian atau kelangsungan dalam kehidupan. – KOSMO! ONLINE


12 bekas kekasih serbu majlis perkahwinan buaya darat
Oleh KOSMO

21 Februari 2023, 4:30 pm
BEIJING  –  Majlis perkahwinan seorang lelaki di China bertukar mimpi ngeri apabila sebilangan bekas teman wanitanya hadir untuk mengganggu acara tersebut, lapor laman berita Oddity Central semalam.
Dalam kejadian pada 6 Februari lalu, lelaki  dikenali sebagai Chen Song itu mengadakan majlis perkahwinannya di sebuah perkampungan di wilayah Yunan.
Acara itu bagaimanapun terganggu apabila kira-kira 12 wanita muncul sambil memegang sepanduk bertulis “Kami ialah bekas kekasih Chen Song dan hari ini, kami akan ganyang kamu.”
Situasi itu pada awalnya disangka gurauan terhadap pengantin namun, tetamu kemudian mendapati semua wanita berkenaan sememangnya bekas kekasih Chen Song yang pernah dikecewakan.
Video memaparkan kejadian itu menjadi tular dengan menunjukkan kumpulan wanita berkenaan memegang sepanduk berwarna merah untuk disaksikan setiap tetamu.
Sebilangan tetamu dilihat bertanyakan kepada mereka mengenai tindakan itu selain Chen Song dan isterinya turut dilihat bercakap dengan mereka.

“Kejadian itu amat memalukan. Kini, isteri dan keluarganya berasa marah terhadap  saya,” kata Chen Song.
Tambah lelaki itu, dia mengakui bersikap buruk terhadap semua bekas kekasihnya sebelum ini, namun katanya, dia kini telah berubah.
“Saya masih tidak matang ketika waktu muda dan telah melukai hati ramai gadis,” kata Chen Song sambil menambah, dia memohon maaf atas perbuatannya sebelum ini.
Isteri dan ibu serta bapa mentua Chen Song dilaporkan tidak bercakap dengannya sehingga mereka mendapat penjelasan yang kukuh daripada lelaki berkenaan.
Bagaimanapun, netizen di media sosial China kebanyakannya tidak memihak kepada Chen Song dan meminta isterinya agar berhati-hati.
“Isterinya perlu berterima kasih kepada semua bekas teman wanitanya. Jika saya adalah dia (isteri), saya akan meminta cerai pada waktu itu juga,” kata seorang pengguna media sosial. – AGENSI


Lelaki dijel sehari, denda kerana panadol sekotak
Oleh DIYANATUL ATIQAH ZAKARYA

21 Februari 2023, 4:37 pm
MELAKA – Seorang lelaki dipenjara sehari dan denda RM1,500 oleh Mahkamah Majistret di sini, hari ini selepas mengaku bersalah mencuri sekotak panadol di sebuah premis, minggu lalu.
Majistret Nabilah Nizam menjatuhkan hukuman itu terhadap tertuduh, Muhammad Zulhilmi Sholehat, 29, yang membuat pengakuan tersebut sejurus pertuduhan dibacakan oleh jurubahasa mahkamah.
Mengikut pertuduhan, tertuduh didapati dengan niat curang telah melakukan kesalahan mencuri satu kotak panadol Activefast 100 biji.
Perbuatan itu dilakukan pada pukul 3.51 petang di dalam Watson Personal Care Stores Sdn. Bhd. di Taman Duyung Bistari dalam daerah Melaka Tengah pada 12 Februari lalu.
Sabit kesalahan tertuduh boleh dikenakan hukuman penjara maksimum 10 tahun dan boleh dikenakan denda mengikut Seksyen 380 Kanun Keseksaan dan boleh dihukum di bawah seksyen dan akta yang sama.
Terdahulu tertuduh yang tidak diwakili peguam merayu hukumannya diringankan dengan alasan baru sahaja hilang pekerjaan sebagai tukang cuci kereta dan kesempitan wang.

Pendakwaan dikendalikan Timbalan Pendakwa Raya Muhamad Ehsan Nasarudin, bagaimanapun memohon hukuman setimpal dikenakan sebagai pengajaran terhadap tertuduh dan masyarakat.
Selepas mendengar rayuan kedua belah pihak mahkamah kemudian menjatuhkan hukuman penjara sehari dan denda RM1,500 atau tiga bulan penjara jika gagal bayar. Tertuduh bagaimanapun gagal membayar denda tersebut dan dihantar ke penjara Sungai Udang.
Dalam prosiding sama, tertuduh turut dihadapkan dengan pertuduhan di bawah Seksyen 15(1)(a) Akta Dadah Berbahaya 1952 yang boleh dihukum di bawah akta sama dibaca bersama Seksyen 38B akta sama kerana memberikan diri sendiri dadah berbahaya jenis methamphetamine.
Mahkamah membenarkan tertuduh diikat jamin sebanyak RM2,000 dan menetapkan tarikh 4 April depan bagi serahan laporan patalogi dan sebutan semula kes. – KOSMO! ONLINE


[VIDEO] Penyamun beg tangan di stesen minyak diburu polis
Oleh NURUL IZZATI ZAINI

22 Februari 2023, 10:39 pm
PETALING JAYA – Polis sedang menyiasat video tular berhubung satu kejadian samun seorang wanita yang berlaku di sebuah stesen minyak di Cheras hari ini.
Ketua Polis Daerah Cheras, Asisten Komisioner Zam Halim Jamaluddin berkata, pihaknya telah mengesan satu video berdurasi 14 saat di Facebook yang memaparkan kejadian samun berkawan kira-kira pukul 7.30 malam.
Di dalam video tersebut, kelihatan mangsa yang juga merupakan seorang warganegara tidak menyedari bahawa suspek sedang menunggu dirinya membuka kunci kenderaan.
Mangsa yang selesai mengisi minyak kenderaan kemudiannya membuka kunci kereta dan suspek dengan pantasnya menyamun beg tangan mangsa yang terletak di bahagian penumpang hadapan.
“Hasil semakan mendapati kejadian samun ini berlaku pada hari ini kira-kira pukul 9 pagi di mana suspek adalah dua lelaki bangsa tidak pasti.
“Salah seorang suspek telah membawa lari beg tangan mangsa yang diletakkan di tempat duduk penumpang bahagian hadapan kereta milik mangsa.

“Anggaran kerugian adalah sebanyak RM500 dan kes sedang disiasat di bawah Seksyen 395 Kanun Keseksaan,” katanya dalam kenyataan hari ini.- KOSMO! ONLINE


Raysha Rizrose kini isteri pelumba kereta F2
Oleh HANISAH SELAMAT

22 Februari 2023, 11:54 pm
KUALA LUMPUR – Pelakon Raysha Rizrose sah bergelar isteri kepada usahawan dan pelumba kereta Formula 2, Nabil Jeffri dengan sekali lafaz tepat pukul 8.52 malam tadi.
Pasangan itu dinikahkan bapa pengantin perempuan, Mohd. Fariz Arshad dengan disaksikan Pendaftar Nikah Cerai Rujuk, Jabatan Agama Islam Wilayah Persekutuan (JAWI), Ustaz Muhammad Fairudz Saderi.
Majlis yang berlangsung di sebuah hotel di ibu negara itu dihadiri sekitar 200 tetamu membabitkan saudara serta rakan terdekat mempelai.
Pengantin lelaki menyerahkan mas kahwin RM2,222 bersama tujuh dulang hantaran berbalas jumlah sama daripada pihak perempuan.
Menggayakan persalinan rona putih sentuhan Teh Firdaus dan ditatarias Syed Faizal Syed Noh, Raysha atau nama lengkapnya Farza Naquraisha Mohd. Fariz, 27, bersyukur segala perancangan berjalan lancar.\
“Syukur segala yang dirancang selama ini dipermudahkan. Saya terharu kerana sejak mengumumkan berita pertunangan, banyak mesej dan doa yang baik-baik dipanjangkan ramai.

“Saya doakan kebaikan sama berbalik kepada semua. Semoga permulaan fasa baharu membina masjid ini akan terus mematangkan saya dan suami, insya-Allah,” katanya selepas selepas majlis pernikahan.
Adik kepada Uqasha Senrose dan Nelydia Senrose itu juga tidak ketinggalan menyingkap kisah perkenalan mereka sejak 10 tahun lalu.
“Kami kenal dari tahun 2013 menerusi akaun Twitter. Ketika itu saya masih menuntut di sekolah menengah. Biasalah dalam tempoh sedekad itu, hubungan kami ada turun naik tetapi pada akhirnya kami banyak bertolak-ansur.
“Kepercayaan dan komunikasi menjadi teras hubungan kami,” kata anak keempat daripada tujuh bersaudara itu.
Mengenai bulan madu serta soal cahaya mata, Raysha mengakui mereka belum mempunyai sebarang perancangan berikutan komitmen tugasan.
“Banyak komitmen dan kerja yang saya kena selesaikan selepas kahwin. Malah sebelum majlis nikah ini pun, saya terikat dengan penggambaran beberapa kempen dan projek yang tak memerlukan komitmen panjang.
“Jadi bolehlah saya fokus membuat persiapan kahwin dalam tempoh itu. Sejujurnya, memang belum ada perancangan berbulan madu lagi saat ini.
“Soal anak pula, saya dan suami tidak meletakkan ketetapan. Bagi kami perihal cahaya mata ini, insya-Allah ada rezeki akan datang tepat pada waktunya.
“Cuma selepas kahwin, saya perlu lebih selektif memilih watak. Saya sudah berubah status, jadi keutamaan tentunya lebih kepada suami,” katanya. – KOSMO! ONLINE


Cikgu Ayu minta maaf isu makan kedai, tapau
Oleh KOSMO

22 Februari 2023, 11:05 pm
PETALING JAYA – Tampil meminta maaf namun tetap dikecam orang ramai. Itu situasi yang terpaksa ditanggung pengguna TikTok, yang dikenali sebagai Cikgu Ayu akibat terlanjur dalam berkata-kata.
“Ramainya ibu bapa yang ada anak kecil terkesan. Saya mohon maaf kat semua yang terasa.
“Isu keluarga yang jeling tu bukan bujang ya tapi satu keluarga jeling. Ya, anak saya bukan jenis meragam yang kacau orang.
“Ada orang cakap saya tak cuba tenangkan, tak gilir dengan suami. Saya berulang kali bangun keluar tenangkan anak, orang boleh hakimi tapi tak nampak ‘struggle’ saya bagi baby diam.
“Baby setahun enam bulan kalau jegilkan mata pun dia tak faham. Kami tak tapau sebab ada satu je lagi makanan tak sampai sebab order tercicir. Akhirnya saya tinggalkan kedai makan dan tunggu dalam kereta,” tulisnya pada video.
Namun, penjelasannya itu bagaikan tidak berjaya membuatkan orang ramai yang terkesan dengan kenyataannya sebelum itu, berpuas hati.

“Saya rasa cikgu pun tau, orang ramai bukan pertikaikan isu anak bising kat kedai makan, tapi isu mulut cikgu tu,” ujar Azradanita.
“Orang bukan marah sebab budak tapi ayat cikgu tu lain kali boleh tapis dulu,” komen Dinda.
“Faham ke tidak, kami tak ada masalah pun anak meragam tu masalahnya cadangan awak suruh orang balik makan kat rumah tu yang cetuskan kecaman,” ujar seorang lagi pengguna.
Kosmo! sebelumnya melaporkan seorang pengguna TikTok dikecam teruk gara-gara menggesa pengunjung kedai makan yang tidak tahan dengan ‘bingit’ anak-anak kecil, supaya bungkus dan makan di rumah. – KOSMO! ONLINE


Wan Saiful letak jawatan, Adam Radlan didakwa kali kedua
Oleh Zuid Samson

22 Februari 2023, 10:00 pm


Anak sendiri meragam, orang lain disuruh ‘tapau’
Oleh KOSMO

22 Februari 2023, 9:12 pm
PETALING JAYA – Seorang pengguna TikTok dikecam teruk gara-gara menggesa pengunjung kedai makan yang tidak tahan dengan ‘bingit’ anak-anak kecil, supaya bungkus dan makan di rumah.
Cikgu Ayu Empire, menerusi video perkongsiannya itu, mengecam tindakan orang ramai yang memandang sinis terhadap kanak-kanak yang berbuat bising atau meragam di kedai makan.
“Kalau kau orang pergi makan kat kedai makan ada anak kecil menangis ke apa, tolong tak payah nak pandang seronglah.
“Kalau tak suka dengan suasana bising macam tu, boleh tak korang makan kat rumah je? Sekali anak aku nangis, sekali pandang belakang muka tak puas hati.
“Kalau rasa tak suka suasana macam tu apa kata korang bungkus makan kat rumah je?,” tegasnya.
Kenyataan wanita itu sekali gus menimbulkan rasa tidak puas hati orang ramai yang kebanyakannya tidak bersetuju dengan kata-kata tersebut.

“Saya masih akan pandang atas bawah mak bapak dan anak dia yang memekak di tempat awam smpai mengganggu gegendang telinga,” kata Lynn.
“Sepatutnya Cikgu Ayu la ‘tapau’ bawa balik makan kat rumah,” komen Nieda Ahmad pula.
“Anak kita nangis kita patut mintak maaf kat orang tau sebab dah kacau ketenteraman orang. Bukan orang tu yang kena makan kat rumah,” ujar seorang lagi pengguna. – KOSMO! ONLINE


DBKL sita khemah, gerai ditinggalkan tepi jalan
Oleh HARRITH HISHAM

22 Februari 2023, 10:34 pm
PETALING JAYA – Dewan Bandaraya Kuala Lumpur (DBKL) mengambil tindakan menyita empat gerai serta sebuah khemah perniagaan yang ditinggalkan selepas berniaga di tepi dan bahu jalan termasuk laluan pejalan kaki di sekitar Kuala Lumpur.
DBKL dalam kenyataan berkata, operasi Tindakan Khas Siri 8/2023 itu dilaksanakan dengan kerjasama Jabatan Penguatkuasaan dan Pejabat Cawangan Titiwangsa.
“Bagi siri kali ini, sejumlah tiga buah gerai beroda dan sebuah khemah telah dialihkan apabila pemantauan dan pemeriksaan mendapati ia masih ditinggalkan selepas aktiviti perniagaan tamat.
“Tindakan penguatkuasaan diambil sekitar Parlimen Titiwangsa dan Jalan Desa Pandan, Kuala Lumpur menerusi kesalahan dibawah Seksyen 46(1), Akta Jalan Parit dan Bangunan 1974,” katanya hari ini.
Jelas DBKL, kesemua peralatan perniagaan yang di sita telah dipindahkan ke Stor Sitaan DBKL Jalan Lombong, Taman Miharja, Kuala Lumpur. – KOSMO! ONLINE


Ada kelab masih tunggu ITC pemain import – MFL
Oleh MEJA SUKAN KOSMO!

22 Februari 2023, 10:03 pm
KUALA LUMPUR – Liga Bola Sepak Malaysia (MFL) mengesahkan beberapa pasukan Liga Super belum menerima sijil perpindahan antarabangsa (ITC) pemain import menjelang tarikh tutup jendela perpindahan malam esok.
Ketua Pegawai Eksekutif MFL, Stuart Ramalingam berkata, kelewatan ini disebabkan ada dalam kalangan pemain import terbabit masih lagi dalam fasa percubaan (trial) bersama pasukan masing-masing.
“Saingan Liga Super semakin hampir untuk membuka tira dan kami berharap semua pasukan dapat melengkapkan pendaftaran pemain termasuk dalam soal dokumen dan ITC.
“Saya percaya semua pasukan dapat melengkapkan proses pendaftaran pemain sebelum tarikh tutup iaitu pada 23 Februari (esok) pada pukul 11.59 malam.
“Saya rasa tiada isu berbangkit selain satu dua pasukan yang masih belum terima ITC pemain import atas sebab pemain itu masih dalam fasa percubaan.
“Ini adalah proses yang biasa kerana setiap pasukan tidak mahu hadapi sebarang risiko dan menandatangani pemain yang terbaik,” katanya kepada media hari ini.

Stuart ditemui ketika menghadiri Majlis Pengumuman AEON Big Sebagai Penaja Rasmi Liga Malaysia musim 2023 di Wangsa Maju, Kuala Lumpur petang tadi. – KOSMO! ONLINE


Harimau bintang peliharaan terlepas, 5 penduduk cedera
Oleh KOSMO!

22 Februari 2023, 9:00 pm
ISLAMABAD – Seekor harimau bintang yang mengganas di sebuah bandar Pakistan selama enam jam dan mencederakan lima penduduk tempatan berjaya ditembak dengan ubat pelali, lapor akhbar Daily Mirror semalam.
Harimau bintang itu didakwa melarikan diri dari sangkar rumah pemiliknya di ibu kota Pakistan, Islamabad.
Semasa cuba melarikan diri, ia dilihat melompat ke atas tembok dan berkeliaran di kawasan kejiranan sebelum menyerang penduduk tempatan.
Terdapat laporan yang tidak disahkan bahawa salah seorang mangsa meninggal dunia.
Haiwan itu malah menyerang pegawai hidupan liar yang cuba menangkapnya di tempat kejadian. Serangan harimau itu berlaku di kawasan kejiranan DHA Fasa II yang mewah.
Selepas beberapa jam menjejaki haiwan buas itu, pekerja Lembaga Pengurusan Hidupan Liar Islamabad berjaya menenangkannya dengan ubat pelali dan membawanya ke Pusat Penyelamat Haiwan di Zoo Islamabad.

Di bawah bidang kuasa Balai Polis Sahala, seorang suspek yang tidak dinamakan didakwa mengikut Seksyen 324 (cubaan untuk membunuh) dan 289 (kelakuan cuai terhadap haiwan) Kanun Keseksaan (PPC) Pakistan.
Memelihara haiwan liar seperti harimau bintang di kediaman persendirian adalah haram di Pakistan. Siasatan bagaimanapun masih diteruskan. – Agensi


Penumpang terlepas penerbangan buat ancaman bom palsu
Oleh KOSMO!

22 Februari 2023, 8:30 pm
NEW DELHI – Seorang jurutera tentera di India ditahan selepas membuat ancaman bom palsu dalam percubaan terdesaknya untuk menangguhkan penerbangan sebuah pesawat, lapor akhbar New York Post semalam.
Ajmeer Bhadraiah, 59, yang merupakan seorang penyelia jurutera Perkhidmatan Kejuruteraan Tentera kecewa selepas dia terlepas untuk menaiki satu pesawat pada pukul 5.15 pagi (waktu tempatan) dari Hyderabad ke Chennai.
Bukan itu sahaja, Ajmeer turut dihalang menaiki pesawat IndiGo yang dijadualkan berlepas pada pukul 10.15 pagi (waktu tempatan) dari Lapangan Terbang Antarabangsa Rajiv Gandhi kerana tiba di sana terlalu lewat.
Polis di lapangan terbang itu berkata, lelaki itu bertengkar dengan kakitangan syarikat penerbangan dan meminta untuk dibenarkan menaiki pesawat, lapor akhbar Times of India.
Apabila ditolak, dia menghubungi bilik kawalan polis untuk memberitahu mengenai ancaman bom dalam penerbangan 6E-6151 dan meminta ia dihalang daripada berlepas, kata polis lapangan terbang, R. Srinivas.
Selepas menerima maklumat, Srinivas menghubungi Ajmeer dan turut memaklumkan Jawatankuasa Penilaian Ancaman Bom di lapangan terbang. Ketika disoal siasat polis, dia mengaku membuat panggilan palsu.

“Dia membuat panggilan itu kerana kecewa terlepas dua penerbangan dan dia tidak dapat melaporkan diri untuk bertugas,” kata Penolong Pesuruhjaya Polis Metropolitan Cyberabad, V. Bhaskar kepada Times of India.
Pegawai berkata, ancaman bom palsu itu menyebabkan ‘kesusahan’ kepada ramai penumpang di lapangan terbang Hyderabad selain mencetuskan pemeriksaan keselamatan yang mengakibatkan kelewatan.
Ajmeer  telah ditahan dan didakwa atas tuduhan ugutan dan pelanggaran Akta Pesawat. – Agensi


Selagi ada nyawa saya akan terus bersuara – Tun Mahathir
Oleh HARRITH HISHAM

22 Februari 2023, 9:19 pm
PETALING JAYA – Bekas Perdana Menteri, Tun Dr. Mahathir Mohamad menjelaskan beliau tidak akan berdiam diri dan akan terus bersuara selagi bernyawa.
Tegas Mahathir, meskipun ramai yang memintanya untuk berehat serta diam setelah kalah dalam pilihan raya, namun beliau tetap dengan pendiriannya untuk menyatakan kebenaran.
“Saya agak hairan kenapa begitu beria-ia mahu saya tidak bersuara. Dulu dikata saya nyanyuk. Sekarang disuruh diam kerana hilang deposit .
“Bagi saya setiap kebenaran itu perlu dinyata walaupun yang mendengarnya hanya seorang. Jika tidak ada seorang pun yang mendengar, kebenaran tetap perlu dinyatakan,” katanya dalam kenyataan hari ini.
Jelas beliau, kebenaran bukan monopoli majoriti atau minoriti mahupun yang tidak hilang deposit.
“Kalau itulah ukurannya, saya rasa kumpulan minoriti perlu diam dan menerima apa sahaja keputusan majoriti walaupun salah.

“Bagi saya, selagi ada nyawa, apa yang tidak betul akan terus saya suarakan walau pahit untuk didengar,” ujarnya. – KOSMO! ONLINE


Anwar tuntut Ahli Parlimen Pendang mohon maaf
Oleh NUZULSHAM SHAMSUDDIN

22 Februari 2023, 8:11 pm
KUALA LUMPUR – Perdana Menteri Datuk Seri Anwar Ibrahim memfailkan notis tuntutan terhadap Ahli Parlimen Pendang, Datuk Awang Solahuddin Hashim bagi menuntut permohonan maaf tanpa syarat berhubung kenyataan berbaur fitnah yang dikeluarkan di lobi Parlimen, semalam.
Anwar, 75, yang juga Pengerusi Pakatan Harapan (PH) memfailkan notis tuntutan itu menerusi Tetuan SN. Nair & Partners hari ini.
Menurut peguam Datuk SN Nair, sekirannya tidak menerima apa-apa maklum balas yang memuaskan daripada Awang Solahuddin dalam tempoh tiga hari daripada tarikh penerimaan notis, tindakan perundangan akan diteruskan terhadap Awang Solahuddin.
Berdasarkan notis tuntutan itu, pada 21 Februari lalu, Awang Solahuddin telah mengungkapkan atau membuat kenyataan kepada pemberita di lobi di luar Dewan Rakyat mengenai Perdana Menteri.
Nair berkata keseluruhan ungkapan atau kenyataan Awang Solahuddin telah dipetik dan diterbitkan menerusi artikel Malaysiakini bertajuk “MP PAS: Sikap pendendam Anwar lebih teruk daripada Mahathir” dan artikel Berita Harian bertajuk “Sikap pendendam Anwar lebih teruk daripada Tun M” pada tarikh sama (21 Februari).
“Anak guam kami menegaskan bahawa perkataan-perkataan memfitnah dalam artikel-artikel berkenaan adalah tidak benar dan didorong oleh niat jahat serta penyelewengan fakta yang menunjukkan ketidakwajaran di pihak anak guam kami dalam usaha untuk mencari publisiti murahan bagi meraih manfaat dan tujuan politik,” kata peguam itu.

Menurut Nair, perkataan-perkataan memfitnah itu secara keseluruhannya antara lain membawa maksud bahawa Anwar telah menyalah guna kuasanya selaku Perdana Menteri dan Menteri Kewangan serta campur tangan dalam institusi penguatkuasa dan pendakwaan di Malaysia, tidak beretika selain seorang pendendam.
Beliau berkata Anwar tidak pernah campur tangan dalam bidang kuasa penyiasatan agensi-agensi penguat kuasa di Malaysia dan oleh itu, tidak mengamalkan apa-apa penyiasatan terpilih seperti yang dituduh secara melulu oleh Awang Solahuddin.
“Selain itu anak guam kami memohon penarikan balik perkataan memfitnah dan segala komen yang menyinggung perasaan dengan serta-merta selain permohonan maaf tanpa syarat, aku janji bertulis oleh YB Awang Solahuddin untuk tidak mengulangi perkataan memfitnah itu,” tambah peguam itu lagi.
Berdasarkan notis tuntutan itu, Nair memaklumkan anak guamnya akan menuntut ganti rugi atas tindakan Awang Solahuddin.
Sementara itu Nair ketika dihubungi media mengesahkan telah menghantar notis tuntutan itu kepada Awang Solahuddin melalui kiriman pos dan e-mel. – KOSMO! ONLINE


Dua maut, kereta Honda Civic rempuh tiang lampu
Oleh MOHD AZLI ADLAN

22 Februari 2023, 8:21 pm
MARANG – Dua maut manakala dua lagi cedera parah selepas kereta Honda Civic dinaiki mereka terlibat dalam kemalangan di Kilometer 54, Jalan Kuala Terengganu – Kuantan berhampiran Kampung Jambu Bongkok di sini hari ini.
Dalam kemalangan pada pukul 2.40 petang itu, mangsa, Nursyazwani Shamsudin Satin, 17, dan Muhammad Rafizan Rozlan, 23, meninggal dunia akibat kecederaan parah pada bahagian kepala.
Pemandu kereta Honda Civic, Muhammad Sahrul, 24, yang juga abang Nursyazwani dan
Muhammad Suhaimi, 18, iaitu adik kepada Muhammad Rafizan pula cedera parah.
Ketua Polis Daerah Marang, Deputi Superintendan Mohd. Zain Md. Dris berkata, sewaktu kejadian, kereta dinaiki keempat-empat mangsa dikatakan dalam perjalanan pulang ke Paka, Dungun dari bandar raya Kuala Terengganu.
“Sebaik tiba di lokasi kejadian, kereta Honda Civic dinaiki mereka dikatakan tiba-tiba hilang kawalan lalu terbabas ke pembahagi jalan.
“Kereta tersebut kemudiannya merempuh sebatang tiang lampu yang berada di lokasi kejadian,” katanya di sini hari ini.

Mohd. Zain berkata, mayat Nursyazwani dan Muhammad Suhaimi telah dihantar ke Unit Forensik Hospital Dungun untuk tindakan lanjut.
Tambah beliau, Muhammad Sahrul, 24, dan Muhammad Suhaimi, 18, yang cedera parah pula dikejarkan di unit kecemasan hospital sama untuk menerima rawatan. – KOSMO! ONLINE


Mahir bahasa isyarat, Alif Satar dilabel artis serba boleh
Oleh KOSMO

22 Februari 2023, 7:12 pm
PETALING JAYA – Penyanyi dan pengacara popular, Alif Satar sentiasa mengujakan para peminat dengan kebolehan yang dimiliki.
Bukan sekadar hebat bersukan, malah baru-baru ini dia dilihat mahir berbahasa isyarat ketika berkomunikasi dengan seorang peminatnya menerusi perkongsian Johnlemmonnn di TikTok.
“Alif Satar ni memang manusia lain daripada lain. Singer (penyanyi), komposer, pianist (pemain piano), businessman, ironman, and he’s fluent in sign language too (dan dia fasih dalam bahasa isyarat juga)!
“Dah bertahun aku kawan dengan dia baru tahu dia tahu bahasa isyarat!,” tulisnya pada video tersebut.
Orang ramai turut teruja dengan perkongsian tersebut, malah ada yang mengatakan bahawa ibu Alif merupakan guru pendidikan khas yang mengajar kemahiran tersebut di sebuah sekolah.
“Mak dia cikgu sekolah aku dulu, ajar bahasa dalam sign language, pasti anaknya pandai juga. Sekolah kami ada pelajar khas sign language,” kongsi Ameerulkhan.

“Mak Alif guru pendidikan khas untuk anak-anak bisu dan pekak. Adik beradik dia semua faham bahasa isyarat,” kata Nurfazera Abd Mulok pula.
“Dia artis yang berpelajaran sebab tu dia bagus sebab dia berdisiplin,” komen IamHafiz pula. – KOSMO! ONLINE


Parti politik Thailand dilarang guna TikTok siar ucapan kebencian
Oleh KOSMO!

22 Februari 2023, 8:00 pm
BANGKOK – Parti-parti politik di Thailand tidak dibenarkan menggunakan aplikasi TikTok bagi menyebarkan berita palsu, lapor laman berita The Nation Thailand semalam.
Chanida Klyphun iaitu Ketua Dasar Awam TikTok Thailand, memberitahu pemberita semalam bahawa TikTok adalah platform hiburan.
Justeru katanya, syarikat aplikasi tersebut melindungi para pengguna TikTok daripada ucapan kebencian dan berat sebelah yang dicetuskan oleh konflik politik.
Beliau menambah, syarikat itu telah menetapkan prosedur untuk menghalang parti politik daripada menggunakan platform tersebut untuk menyebarkan berita palsu, membina sokongan atau keuntungan daripada pengiklanan.
Bagaimanapun, katanya, jika kandungan itu dicipta oleh kelab peminat parti politik, TikTok tidak akan mengharamkannya kerana platform itu menghormati kebebasan bersuara.
Platform itu juga merancang untuk melancarkan ‘pusat pilihan raya’ sebulan sebelum kempen politik bermula.

Ia akan membantu para pengguna mendapatkan maklumat yang boleh dipercayai tentang proses pengundian, calon dan topik lain yang berkaitan.
“Selepas pilihan raya di Malaysia dan Filipina, kami mengetahui bahawa orang ramai tidak mengetahui medium dan langkah ini. Jadi, kami berharap dapat meningkatkan kesedaran orang ramai menjelang pilihan raya Thailand,” kata Chanida. – Agensi


Dewan Rakyat: Wee Ka Siong bawa telur ayam
Oleh SITI A'ISYAH SUKAIMI

22 Februari 2023, 8:16 pm
KUALA LUMPUR – Ahli Parlimen Ayer Hitam, Datuk Seri Wee Ka Siong menarik perhatian sidang Dewan Rakyat dengan membawa tiga biji telur ayam sewaktu membangkitkan isu tersebut.
Beliau menunjukkan telur ayam terdiri daripada telur import dari India, telur ayam tempatan serta telur Omega sewaktu perbahasan oleh Menteri Pertanian dan Keterjaminan Makanan, Datuk Seri Mohamad Sabu.
“Dalam konteks ini, saya bawa telur ayam dari India (berharga) 50 sen, ini pula telur ayam Malaysia nak cari harga 45 sen, 43 sen yang harganya dikawal. Tengok saiz, kita dapat lihat harga telur India lebih kecil, yang ini (telur ayam Malaysia) lebih besar… ini kekurangannya.
“Kalau kata telur Omega, telur kampung harganya 76 sen. Orang kaya, orang berada boleh beli, tapi inilah puncanya (sambil menunjukkan telur ayam Malaysia) nak bantu perusahaan kecil dan sederhana (SME) khususnya orang Melayu nak buat kuih,” katanya pada sidang Dewan Rakyat, hari ini.
Sehubungan itu, beliau berkata, kerajaan perlu menyelesaikan isu bekalan telur dengan segera bagi mengelakkan timbul masalah ketiadaan telur menjelang Ramadan dan Aidilfitri. – KOSMO! ONLINE


Persiapan Bajet 2023 hampir selesai
Oleh NUR HUDA MUSA

22 Februari 2023, 7:09 pm
GOMBAK – Persiapan terakhir mengenai pembentangan Bajet 2023 yang dijadual dibentangkan pada petang Jumaat ini hampir selesai.
Perdana Menteri, Datuk Seri Anwar Ibrahim berkata, pihaknya kini dalam usaha menyiapkan bajet berkenaan.
“Saya perlu bergegas kembali ke pejabat, saya sedang mengusahakannya,” katanya ringkas.
Anwar yang juga Menteri Kewangan itu berkata demikian ketika ditemui pemberita selepas menutup Persidangan Antarabangsa AbdulHamid AbuSulayman: Sumbangan Intelektual dan Reformasi Pendidikan di Universiti Islam Antarabangsa Malaysia, di sini hari ini.
Dalam majlis itu juga, Anwar turut melancarkan empat buah naskah buku yang berjudul ‘Bringing Higher Education to a Greater Height: A Festschrift in Honour of AbdulHamid AbdulSulayman’, ‘Sixty Years between East and West: Planning, Preseverance and Implementation’, ‘Bias in Popular Culture: The Power of Visual and Linguistic Narratives’ dan ‘Parent-Child Relations a Guide to Raising Children’.
Turut hadir, anak Allahyarham Prof.Emeritus Datuk Dr. AbdulHamid AbuSulayman, Muna AbuSulayman dan Rektor UIAM, Prof.Emeritus Tan Sri Dr. Dzulkifli Abdul Razak. – KOSMO! ONLINE


Richiamo Coffee dianugerahkan Brand of The Year 2022 – WorldMuslimPrenuer
Oleh KOSMO!

22 Februari 2023, 7:41 pm
PETALING JAYA – Richiamo Coffee Sdn. Bhd., pemilik rangkaian Richiamo Coffee di seluruh negara menerima pengiktirafan sebagai Brand of The Year 2022 – WorldMuslimPreneuer dalam majlis penyampaian anugerah yang berlangsung di sebuah hotel di ibu negara baru-baru ini.
Anugerah berkenaan disampaikan oleh Yang DiPertua Negeri Melaka, Tun Mohd. Ali Mohd. Rostam.
Pengarah Urusan Kumpulan Richiamo Coffee Sdn. Bhd., Muhamad Zamry Abu Samah berkata, ia merupakan anugerah tertinggi yang diberikan kepada Richiamo Coffee sejak mula beroperasi pada tahun 2015.
“Sesungguhnya anugerah ini amat bermakna kepada seluruh keluarga Richiamo Coffee di seluruh negara yang kini mencecah hampir 140 cawangan, selain satu cawangan tunggal di Siem Reap, Kemboja,” katanya dalam satu kenyataan.
Sementara itu, penganjur anugerah tersebut, WorldMuslimPreneuer berkata, anugerah berkenaan adalah untuk terus meraikan pencapaian usahawan dan jenama di dunia perniagaan Muslim, selain menyediakan platform untuk mewujudkan rangkaian peringkat tinggi dan liputan media. – KOSMO! ONLINE